(Rapport Uffiċjali u Rivedut)

Laqgħa Nru 73

L-Erbgħa, 13 ta' Jannar 2021

Stampat fl-Uffiċċju tal-Iskrivan

Prezz €2.50

Laqgħa Nru 73

L-Erbgħa, 13 ta' Jannar 2021

Il-Kumitat iltaqa' fil-Parlament, il-Belt Valletta, fis-2:03 p.m.

Il-Minuti tal-Laqgħa Nru 72, li saret fid-9 ta' Diċembru 2020, ġew konfermati.

GLENN BEDINGFIELD: Sur President, arising mill-Minuti nixtieq infakkar li kien hemm commitment min-naħa tal-Oppożizzjoni biex tkun ippreżentata quddiem dan il-Kumitat lista tax-xhieda li beħsiebha tressaq.

IĊ-CHAIRPERSON (Onor. Beppe Fenech Adami): Onor. Bedingfield, jien qed nifhem li llum, ir-rappreżentant tal-Awditur Ġenerali, se jispiċċa l-general overview li kien beda fil-laqgħa preċedenti.

Issa aħna konna għamilna commitment li jekk illum inlestu din il-general overview, wara s-seduta tal-lum, l-Oppożizzjoni tkun tista' tagħti l-lista tax-xhieda li se jintalbu jitilgħu jixhdu.

Fil-fatt, fis-seduta li għaddiet konna tlabna lista ta' persuni li kien ikkonsulta magħhom l-Awditur, u allura issa qegħdin f'pożizzjoni li nindikaw l-ismijiet tal-maġġor parti tax-xhieda li se jkollna bżonn.

Jien nipproponi li nkomplu bil-general overview li kien qed jagħmel ir-rappreżentant tal-Awditur, imbagħad we take it up from there.

Però, iva, huwa fil-ħsieb tagħna li jkun hemm indikazzjoni tax-xhieda li beħsiebna ntellgħu quddiem il-Kumitat.

IĊ-CHAIRPERSON: Infakkar lill-Membri tal-Kumitat li konna rċevejna mingħand l-Uffiċċju tal-Awditur Ġenerali l-informazzjoni kollha li ntalbet waqt l-aħħar laqgħa.

Irrid ngħid ukoll li s-Segretarja ta' dan il-Kumitat kienet irċeviet talba mingħand l-Onor.

Karol Aquilina sabiex min-naħa tagħha titlob lill-Awditur Ġenerali jipproduċi l-kuntratti li ssir riferenza għalihom fir-rapport.

Dik it-talba kienet ġiet ikkomunikata lis-Sur Deguara u, sa fejn naf jien, l-aħħar risposta li għandna mingħandu hija li qed jieħu nota ta' din ir-rikjesta.

Jiġifieri sal-lum, dak li ntalab mill-Onor.

Aquilina għadu ma ġiex ipprovdut.

Nitlob lill-Awditur Ġenerali u lill-uffiċjali li għandu jakkumpanjawh sabiex jersqu fuq il-Mejda.

Is-Sur Charles Deguara, is-Sur Noel Camilleri u s-Sur Keith Mercieca, Awditur Ġenerali, Deputat Awditur Ġenerali u Assistent Awditur Ġenerali, ħadu posthom madwar il-Mejda.

IS-SUR CHARLES DEGUARA (Awditur Ġenerali): Fil-fatt, dan huwa punt importanti ħafna.

Irrid ngħid li minn dejjem kienet il-prassi fl-Uffiċċju tagħna – u dan il-punt kemm-il darba għamiltu quddiem il-qorti u anke ġie aċċettat mill-qorti – li nsostnu li kull ftehim jiġi għandna għal skrutinju u li aħna m'aħniex l-owners ta' dak il-ftehim, imma huwa l-Ministeru partikolari li huwa l-owner.

F'dan il-kuntest aħna dejjem sostnejna – jien ili n-National Audit Office (NAO) 12-il sena u dejjem niftakar li sar hekk – li jekk dan il-Kumitat, għal skop ta' skrutinju, ikollu bżonn ftehim, dan għandu jiġi mingħand il-Ministeru rispettiv, għax kif diġà għedt, il-ftehim ikun qiegħed fil-pussess tagħna għax kellna bżonnu għax-xogħol tagħna u mhux għax aħna l-owners tiegħu.

Aħna nibżgħu li jekk dawn it-tip ta' agreements li jiġu għandna nibdew nagħtuhom lil third parties, sew jekk ikun il-Parlament u anke jekk tkun il-qorti, jibda jkun hemm eżitazzjoni min-naħa ta' ċerti Ministeri – u dan l-argument għamiltu wkoll quddiem il-qorti –…

IĊ-CHAIRPERSON: Meta tgħid li għamiltu quddiem il-qorti, jiġifieri kien hemm xi każ partikolari?

IS-SUR CHARLES DEGUARA: Kien hemm kawża fejn ġejt mitlub biex nippreżenta agreement uffiċjali, u jien għamilt dan il-punt u l-qorti aċċettatu u, fil-fatt, dak l-agreement imbagħad ġabuh mingħand il-Ministeru konċernat.

Għax dak l-agreement mhuwiex tagħna, ikun qiegħed għandna biss… Dan bħal meta audit firm ikollha dokument ta' entità oħra li tkun qed tagħmel l-audit tagħha.

Jien naħseb illi kieku dawn id-dokumenti ma nużawhomx biss għax-xogħol tagħna, għada pitgħada jkun hemm ċerta eżitazzjoni minn ċerti Ministeri biex jagħtuna dawk id-dokumenti.

Din hija l-proċedura li dejjem intużat mill-Uffiċċju tagħna, jiġifieri mhijiex xi ħaġa li bdiet issa.

IĊ-CHAIRPERSON: Jiġifieri hemm punt deċiż mill-qorti fuq din il-materja?

IS-SUR CHARLES DEGUARA: Jien ġibt eżempju fejn ftit ilu kont imressaq bħala xhud f'kawża pendenti, fuq il-każ tal-Vitals, u l-imħallef talabni nippreżenta dan ir-rapport u aħna konna għedna, wara li ddiskutejna anke mal-avukat tagħna, li jekk il-qorti kellha bżonn dak l-agreement kellha titolbu lill-Ministeru fejn kien ġie ffirmat, li finalment huwa l-owner tiegħu, u dan il-punt kien ġie aċċettat mill-qorti.

Ninsab infurmat li eventwalment id-dokument inġab mingħand il-Ministeru konċernat, kif naħseb li għandu jkun.

KAROL AQUILINA: Jien nifhem il-punt tal-Uffiċċju tiegħek li intom m'intomx is-sidien ta' dak id-dokument imma qiegħed fil-pussess tagħkom, però tridu tifhmu wkoll li aħna qed nagħmlu analiżi ta' dak li qed tagħmlu intom u allura jekk intom ibbażajtu ruħkom fuq xi ħaġa, naħseb li dan il-Kumitat għandu jkollu… Però naħseb li din il-kwestjoni nistgħu nissorvolawha faċilment għax preżenti hawn is-Sur Alfred Camilleri, li huwa s-Segretarju Permanenti fil-Ministeru konċernat, u jekk forsi jista' jersaq 'il quddiem u jikkonfermalna li se jġibilna d-dokumenti, inkunu nistgħu nifhmu ftit aħjar dak li qed tispjegaw.

GLENN BEDINGFIELD: Mr Chairman, bir-rispett kollu lejn il-kollega, l-Awditur Ġenerali għandu r-raġunijiet tiegħu, u naħseb li anke b'rispett lejn id-deċiżjoni tal-qorti, tali rikjesta għandha ssir through ċ-channels proprji tagħha.

(Interruzzjonijiet) Kieku jagħtina l-kuntratt noqogħdu naraw il-kuntratt, ma jkollniex għalfejn inġibu r-rappreżentanti tal-Awditur biex noqogħdu nagħmlulhom...

KAROL AQUILINA: Onor. Bedingfield, ma jien qed ngħid xejn differenti minn dak li qed tgħid inti.

Jien qed ngħid li qed nifhem il-punt tal-Awditur Ġenerali u tal-Uffiċċju tiegħu, u allura ladarba dik hija l-pożizzjoni, u m'iniex qed nikkontestaha, hawn preżenti s-Segretarju Permanenti fil-Ministeru għall-Finanzi, li żgur huwa s-sid ta' dawn id-dokumenti għax ħafna minnhom ġew mingħandu…

IS-SUR CHARLES DEGUARA: Ma naħsibx.

KAROL AQUILINA: Jew mill-Ministeru responsabbli mill-enerġija.

GLENN BEDINGFIELD: Bir-rispett kollu, l-affarijiet ma jsirux b'mod fejn qisna qegħdin ġo pjazza, u għax ikun hawn uffiċjal pubbliku preżenti naqbdu u nitolbuh l-affarijiet!

Hemm talba għal xi dokumenti, iktbu, segwu l-proċedura normali, u araw min hu l-owner għax, sa fejn naf jien, il-Ministeru għall-Finanzi mhuwiex l-owner ta' dawn id-dokumenti.

Jien jidhirli li dan il-kuntratt ġie ffirmat bejn Enemalta u r-rappreżentanti tal-kumpanija ElectroGas u allura naħseb li għandkom tiktbu lil Enemalta.

Allura jekk se jkun hawn xi ħadd minn Enemalta preżenti se nitolbuh ir-rapport dak il-ħin?

IĊ-CHAIRPERSON: Onor. Bedingfield, jien naħseb li huwa minn ewl id-dinja li sabiex dan il-Kumitat ikun jista' jagħmel l-iskrutinju tar-rapport u ta' dak li huwa ttrattat fir-rapport, ikun aħjar jekk ikollna aċċess għal x'wassal għal dak ir-rapport.

U dak li wassal għal dak ir-rapport huwa l-kuntratti li ġew iffirmati.

Jien m'għandi ebda dubju li l-Kumitat, nispera li kollha kemm aħna, nixtiequ nkunu armati kemm nistgħu, b'mod metaforiku, biex meta nagħmlu l-analiżi, il-mistoqsijiet u l-ġudizzju tagħna, ikollna fuq xiex nagħmlu dan.

Naħseb li hemm qbil f'dan il-Kumitat li huwa fl-interess tal-funzjoni tajba tiegħu stess li jkollna aċċess għal dawn il-kuntratti.

Illum l-Awditur Ġenerali qed jgħid li l-pożizzjoni tiegħu hija li jaħseb li m'għandux ikun hu li jipprovdi kopja ta' dawn il-kuntratti.

U l-proposta tiegħi għal-lum hija li mmexxu bis-seduta tal-lum u meta jkollna quddiemna rappreżentanti mill-Ministeri li huma s-sidien ta' dawn il-kuntratti, inkunu nistgħu niddeċiedu.

KAROL AQUILINA: Però jien qed nifhem li hawn qbil f'dan il-Kumitat li dawn il-kuntratti għandhom jiġu quddiem dan il-Kumitat.

GLENN BEDINGFIELD: Il-qbil li hawn huwa fuq li ssir talba għalihom.

KAROL AQUILINA: Jiġifieri qed ngħidu li għandu jkollna dawn il-kuntratti.

GLENN BEDINGFIELD: Jekk l-uffiċjali ta' Enemalta jridu jippubblikawhom m'għandniex ikollna problema, imma jekk ma jridux jippubblikawhom, hija affari tagħhom.

KAROL AQUILINA: Jiġifieri qed naqblu li dan il-Kumitat uffiċjalment qed jitlob kopja ta' dawn il-kuntratti.

GLENN BEDINGFIELD: Agħmlu t-talba tagħkom.

Jien, f'isem il-Gvern, qed ngħid li ġaladarba dan il-kuntratt kien skrutiniżżat min-naħa tal-Awditur Ġenerali, u għandna l-Awditur Ġenerali hawnhekk biex jispjega fuqu, jien noqgħod fuq dak li qal l-Awditur Ġenerali.

Issa jekk intom, bħala Oppożizzjoni, tridu titolbu kopja, agħmlu t-talba tagħkom, però mhux f'isem il-Kumitat għax inkella l-Awditur Ġenerali nkunu tajnih ix-xogħol għalxejn u jkun qiegħed hawnhekk għalxejn.

KAROL AQUILINA: Aħna rridu kopja tal-kuntratti proprju biex nifhmu aħjar dak li qed jgħid l-Awditur Ġenerali.

GLENN BEDINGFIELD: L-Awditur Ġenerali skrutiniżża b'mod professjonali u kif kellu jkun dan il-kuntratt u issa qiegħed hawnhekk sabiex inkunu nistgħu nitkellmu miegħu bħala l-Uffiċċju li għamel skrutinju ta' dan.

Issa jekk intom m'għandkomx fiduċja fix-xogħol tiegħu u tridu taraw il-kuntratt intom, allura dik hija…

Tpoġġix kliem f'ħalqi.

GLENN BEDINGFIELD: Għalija, li jkollok l-Uffiċċju tal-Awditur Ġenerali li qed jagħtik overview tal-findings li għamel u ta' dak kollu li sab, bit-tajjeb u l-ħażin – dwar dak noqogħdu fuq l-opinjoni tiegħu –… Issa jekk intom tridu tieħdu x-xogħol tal-Awditur Ġenerali u tagħmluh intom, agħmlu intom.

IĊ-CHAIRPERSON: Onor. Bedingfield, li qed titlob l-Oppożizzjoni huwa biex tkun qed tagħmel l-eżami… Aħna nistgħu naqblu f'kollox mal-Awditur, u nistgħu nkunu rridu niċċaraw xi affarijiet mal-Awditur, u jista' jkun li biex nagħmlu dawk il-kjarifiki jkollna bżonn aċċess għal ċerta dokumentazzjoni.

Għalhekk, li qed nipproponi huwa li ssir it-talba, li anke tiġi minuted b'mod formali…

GLENN BEDINGFIELD: It-talba għandha ssir mill-Oppożizzjoni.

Onor. Aquilina, agħmel it-talba tiegħek.

KAROL AQUILINA: F'isem l-Oppożizzjoni qiegħed nitlob sabiex, skont dak li ġie indikat waqt l-aħħar laqgħa ta' dan il-Kumitat, il-Ministeru responsabbli u Enemalta jipprovdu lill-Membri ta' dan l-istess Kumitat kopja mhux iċċensurata tal-kuntratti kollha li l-Uffiċċju Nazzjonali tal-Verifika analizza bħala parti mill-investigazzjoni tiegħu li wasslet għar-rapport intitolat "An Investigation of Matters Relating to the Contracts awarded to ElectroGas Malta Ltd. by Enemalta Corporation".

IĊ-CHAIRPERSON: Onor. Bedingfield, għandek xi ħaġa xi żżid jew inkella trid tesprimi qbil ma' din it-talba?

GLENN BEDINGFIELD: Kif għedtilkom, l-Oppożizzjoni għandha kull dritt li titlob għad-dokumentazzjoni kollha li jidhrilha, imbagħad jiddeċiedi l-owner tad-dokumenti x'jagħmel.

KAROL AQUILINA: Imma taqblu mat-talba jew le?

GLENN BEDINGFIELD: Jekk naqbel li nġib il-kuntratt biex noqgħod narah u niskrutiniżżah allura nkun qed ngħid li qed nieħdu x-xogħol tal-Awditur Ġenerali.

Aħna hawnhekk għandna lill-Awditur Ġenerali…

RYAN CALLUS: Jiġifieri ma taqbilx.

GLENN BEDINGFIELD: Jien qed naqbel li l-Oppożizzjoni tagħmel it-talba tagħha.

X'qed tistenna li ngħidlek iktar minn hekk?

ALEX MUSCAT (Segretarju Parlamentari għaċ-Ċittadinanza u l-Komunitajiet): Mhijiex kwestjoni ta' qbil u mhux qbil.

L-Oppożizzjoni għamlet it-talba tagħha.

GLENN BEDINGFIELD: Jiġifieri trid sound clip fejn ngħidlek li ma naqbilx?

(Interruzzjonijiet) Hawnhekk jew se niġu biex naħdmu jew se niġu biex nagħmlu s-sound clips!

IĊ-CHAIRPERSON: Onor. Bedingfield, fuq livell proċedurali ta' kif jistgħu jiżvolġu l-affarijiet f'dan il-Kumitat, naħseb li jagħmel differenza jekk ikunx hemm qbil jew le min-naħa tal-Gvern, l-ewwel nett għax naħseb li jekk ikun hemm qbil min-naħa tal-Gvern li Ministru tal-istess Gvern jipproduċi kuntratt, allura nifhem li l-Ministru tal-Gvern lest li jagħti lir-rappreżentanti tal-Gvern u tal-Oppożizzjoni aċċess għal dawn id-dokumenti, u t-tieni, jekk ikun hemm iċ-ċaħda min-naħa tal-Gvern, u fi stadju ulterjuri anke ċaħda min-naħa tal-Ministeru, allura nistgħu nerġgħu lura għas-sitwazzjoni fejn konna għaxar minuti ilu fejn immorru għand l-Awditur Ġenerali u ngħidulu: Sur Awditur Ġenerali, aħna fhimna l-pożizzjoni tiegħek però aħna ma nistgħux nagħmlu dak li għamlet il-qorti għax fil-każ li semmejt int il-qorti ordnat lill-Ministru jipproduċi dak il-kuntratt.

KAROL AQUILINA: Apparti li hemm id-differenza li l-Awditur Ġenerali huwa uffiċjal tal-Parlament għax huwa parti mill-istituzzjoni, però mhuwiex uffiċjal tal-qorti.

IĊ-CHAIRPERSON: Jiġifieri jekk il-pożizzjoni ma tiġix żblukkata, allura jista' jkun li l-istatement li għamel l-Awditur Ġenerali jerġa' jiġi for revision at a later stage.

IS-SUR CHARLES DEGUARA: Nixtieq nagħmel kjarifika biex kollox ikun above board.

Din il-pożizzjoni mhijiex il-pożizzjoni tal-Awditur Ġenerali, jew ta' Charles Deguara li qam filgħodu u ħaseb hekk, imma hija pożizzjoni ta' prattika li ttieħdet dejjem, hija sostnuta mill-uffiċċju tagħna, maqbula bejnietna, u għandha l-backing tal-avukat tagħna.

Jiġifieri mhijiex biss pożizzjoni tiegħi personali imma hija pożizzjoni ta' uffiċċju meħuda over the years.

IĊ-CHAIRPERSON: Sur Deguara, jien qed nifhem li istanza identika għal dik li għandna llum, ċioè talba lill-Awditur Ġenerali mill-Public Accounts Committee (PAC) biex jipproduċi dokument mitlub, ma kienx hemm.

Int semmejtilna każ li kellek il-qorti.

IS-SUR CHARLES DEGUARA: Jidhirli, imma ma nafx off hand, li fil-passat kien hemm talbiet bħal dawn lill-Awditur Ġenerali ta' dak iż-żmien, u kien hemm anke rulings.

Kien hemm xi ħamsa żgur.

IĊ-CHAIRPERSON: Jien dħalt fir-rulings u naħseb li…

IS-SUR CHARLES DEGUARA: Jien dejjem sostnejt li l-uffiċċju tagħna qiegħed hawnhekk biex jagħtikom servizz.

IĊ-CHAIRPERSON: Sur Deguara, jekk tgħidli li hemm ruling "123" fejn il-każ trattat huwa identiku għal dak li għandna llum, allura nkun lest nikkonsultah u noqgħod fuqu.

IS-SUR CHARLES DEGUARA: Identiku qatt ma jkun għax kull każ huwa differenti.

IĊ-CHAIRPERSON: Mir-riċerka li għamilt jien, mir-riżorsi limitati li għandi, sibt li kien hemm istanzi fejn intalbu dokumenti lil ministeri minn dan il-Kumitat, b'mod partikolari fil-każ ta' Henley & Partners…

IS-SUR CHARLES DEGUARA: Imma ntalbu lill-ministeru.

Dak hu proprju l-punt tiegħi.

GLENN BEDINGFIELD: Ġaladarba saret dik it-talba min-naħa tal-Oppożizzjoni, allura m'għandniex għalfejn nibqgħu nisimgħu lill-uffiċjali tal-NAO u għalhekk qed nipproponi li nissospendu sakemm ikun hemm deċiżjoni, għax huwa inutli li se noqogħdu nisimgħu lill-uffiċjali tal-NAO jagħtuna l-opinjoni tagħhom meta l-Oppożizzjoni qed titlob li jkun hemm…

CLAYTON BARTOLO (Ministru għat-Turiżmu u l-Protezzjoni tal-Konsumatur): Fl-opinjoni tiegħi, l-Oppożizzjoni is questioning il-ġudizzju tal-NAO u qed tmur kontra l-opinjoni tiegħu.

CLAYTON BARTOLO: Hekk qegħdin tagħmlu!

Qegħdin tiddubitaw il-ġudizzju tal-NAO.

IĊ-CHAIRPERSON: Le, Ministru.

Naħseb li din hija s-soundbite li trid inti!

RYAN CALLUS: Ma fhimt xejn mit-talba tagħna.

CLAYTON BARTOLO: Ibqa' ċert li fhimt iżjed milli qegħdin tgħidu!

RYAN CALLUS: X'għandek x'taħbi?

CLAYTON BARTOLO: Xejn mhemm x'naħbu.

RYAN CALLUS: Mela ppubblikawhom!

CLAYTON BARTOLO: Allura l-Awditur Ġenerali għandu x'jaħbi wkoll għax ma ppubblikahomx?

Hekk qed tgħid inti!

RYAN CALLUS: Iddaħħalx lill-Awditur Ġenerali f'kontroversja politika.

CLAYTON BARTOLO: Intom daħħaltuh lill-Awditur Ġenerali.

Aħna nirrispettaw lill-Awditur Ġenerali u nirrispettaw il-ġudizzju tiegħu.

RYAN CALLUS: Jekk m'għandkomx x'taħbu ppubblikawhom.

GLENN BEDINGFIELD: Aħna tant nirrispettawh lill-Awditur li rridu noqogħdu fuq il-kelma tiegħu, però ġaladarba intom qegħdin titolbu kopja tal-kuntratt u se tanalizzaw il-kuntratt – u bla dubju li fl-għerf tagħkom se tanalizzawh aħjar milli analizzawh l-NAO – allura m'għandniex għalfejn nisimgħu lill-uffiċjali tal-NAO.

Mela nistgħu nissospendu dan il-Kumitat sakemm ikun hemm id-deċiżjoni ta' jekk dan il-kuntratt għandux ikunx ippubblikat jew le.

KAROL AQUILINA: Jien qed nipproponi li dan il-Kumitat – m'iniex qed ngħid li hija talba tal-Oppożizzjoni diretta lill-Ministeru jew lil Enemalta – jirriżolvi li jintalbu dawn il-kuntratti mill-Ministeru u minn Enemalta u li jipproduċuhom hawnhekk biex dan il-Kumitat ikun jsita' jifli l-kuntratti fid-dawl ta' dak li qal l-Awditur Ġenerali fir-rapport tiegħu.

Dik hija t-talba li qed nagħmel formalment.

Issa jekk in-naħa tal-Gvern ma jridux, jivvutaw kontra u nipproċedu minn hemm.

GLENN BEDINGFIELD: Jien m'iniex qed naqbel mal-proposta li qed jagħmel l-Onor.

Ġaladarba hawnhekk għandna lill-uffiċjali tal-NAO, nistgħu nisimgħu lilhom, u jekk l-Oppożizzjoni trid tkompli bit-talba tagħha, u mhux ta' dan il-Kumitat, lill-Ministeru u lil Enemalta, allura għandna nissospendu s-smigħ sakemm ikun hemm deċiżjoni dwar it-talba.

KAROL AQUILINA: Le, jaħasra!

Jien ipproponejt xi ħaġa f'dan il-Kumitat.

Ejjew nimxu mal-proċedura, u jekk hemm bżonn nieħdu vot.

M'għandix diffikultà li nieħdu vot, mhijiex se tkun l-ewwel darba u lanqas se tkun l-aħħar darba.

Hemm talba ċara.

IĊ-CHAIRPERSON: Hawnhekk it-talbiet isiru mill-Kumitat.

Hawn proposta ta' Membru ta' dan il-Kumitat biex il-Kumitat jagħmel talba sabiex jiġu prodotti quddiem il-PAC il-kuntratti li għalihom saret riferenza fir-rapport tal-Awditur Ġenerali.

Jien se npoġġi din it-talba għall-vot.

GLENN BEDINGFIELD: Jien ma nistax nivvota favur talba li timmina x-xogħol tal-Awditur Ġenerali.

IĊ-CHAIRPERSON: Hawn talba biex jiġu prodotti l-kuntratti relatati mal-kuntratt ta' ElectroGas, u allura se npoġġiha għall-vot.

Jekk m'hemmx qbil f'dan il-Kumitat biex dawn il-kuntratti jiġu prodotti, allura tkun qed titwettaq ir-rieda tal-maġġoranza, li f'dan il-każ hija n-naħa tal-Gvern, jekk ikun hemm qbil mal-proposta tal-Oppożizzjoni jkun hemm vot unanimu, u jekk hemm min jaqbel min-naħa tal-Gvern u min ma jaqbilx, imbagħad naraw kif jiġi l-vot.

Jekk in-naħa tal-Gvern tivvota kontra allura nbaxxu rasna, però naħseb li rridu niżblukkaw b'xi mod.

Hawn proposta minn Membru ta' dan il-Kumitat, seta' kien min kien, biex issir talba biex jiġu prodotti dawn il-kuntratti – jipproduċuhomx jew le is another matter – u għalhekk ejjew naraw jekk naqblux fuq it-talba.

Għax aħna talba nistgħu nagħmlu, ma nistgħux immorru naqbduhom minn għonqhom u nġibuhom aħna!

Hawn qbil f'dan il-Kumitat li ssir talba biex jiġu prodotti dawn il-kuntratti?

Iva jew le.

ALEX MUSCAT: Sur President, aħna qed nifhmu r-raġunament li qed tagħmel in-naħa tal-Oppożizzjoni, mingħajr forsi m'intom tgħiduh b'mod ċar, li huwa li trid tagħmel audit fuq l-Awditur Ġenerali…

KAROL AQUILINA: Se jkolli noġġezzjona.

Jekk se tkomplu għaddejjin b'din se jkolli nitlob ruling mingħand l-Ispeaker.

Huwa assolutament inaċċettabbli li meta Deputat jagħmel talba tattribwixxulu intenzjoni ħażina.

Dan huwa kontra l-Ordnijiet Permanenti u ma tistgħux tagħmluh.

ALEX MUSCAT: Jien qed nifhem li l-Membri tal-Oppożizzjoni fi ħdan il-PAC jixtiequ jagħmlu audit huma tal-kuntratti u ta' dak li ntalab jagħmel l-Awditur Ġenerali.

Allura se mai, it-talba hija tal-Membri tal-Oppożizzjoni.

Minn dak li qed tgħidu intom stess, jien qed nifhem li l-Membri tal-Oppożizzjoni fi ħdan il-PAC għandhom ir-riżervi fuq kif ġew interpretati dawk l-istess kuntratti li qed taċċennaw għalihom u allura qed tagħmlu t-talba – li għandkom kull dritt tagħmlu –…

KAROL AQUILINA: Se jkolli nwaqqfek għax qed tattribwixxi intenzjonijiet ħżiena lil Membru ta' dan il-Kumitat.

Ma tistax tagħmilha.

IĊ-CHAIRPERSON: Onor. Muscat, it-talba...

ALEX MUSCAT: Qed nifhmuha aħna.

Ħalli we reword it f'dan is-sens…

IĊ-CHAIRPERSON: Le.

It-talba hija ċara ħafna.

Hawn talba minn Membru ta' dan il-Kumitat biex jiġu prodotti dawn il-kuntratti.

ALEX MUSCAT: Aħna fhimniha t-talba.

IĊ-CHAIRPERSON: Mela ngħaddu għall-vot.

GLENN BEDINGFIELD: Minflok tridu tagħmlu talba bħala Oppożizzjoni, tridu tagħmlu talba bħala Kumitat.

IĊ-CHAIRPERSON: Għax il-Kumitat irid jagħmilha.

GLENN BEDINGFIELD: L-ewwel darba li kontu hawnhekk imbagħad tmorru fil-Plenarja u tagħmlu mistoqsija parlamentari?

IĊ-CHAIRPERSON: Dan il-Kumitat ma joperax bi Gvern u Oppożizzjoni.

GLENN BEDINGFIELD: Aħna qed ngħidu li ġaladarba għandna lill-uffiċjali tal-NAO li skrutiniżżaw dan ir-rapport noqogħdu fuq dak li qegħdin jgħidu huma.

Jekk intom għandkom xi dubji allura…

IĊ-CHAIRPERSON: Mela ma ntellgħux xhieda u ma ntellgħu lil ħadd!

GLENN BEDINGFIELD: Dak arawh intom għax is-suġġett huwa magħżul minnkom.

Li qed ngħid jien huwa li ma nistax nivvota favur proposta li minnha nnifisha qed tiddubita… M'iniex qed nattribwixxilek affarijiet, imma jien hekk qed nifhimha; jista' jkun li qed nifhimha ħażin.

IĊ-CHAIRPERSON: Onor. Bedingfield, inti kważi avukat bħali...

IĊ-CHAIRPERSON: ...u taf li meta tagħmel mistoqsija tkun qed titlob informazzjoni ulterjuri biex tiċċara, tifhem, jew telabora fuq xi ħaġa paritkolari.

Jien naħseb li d-diskussjoni hija eżawrita.

Hawn talba…

ONOR.L ALEX MUSCAT: Sur President, il-punt huwa wieħed ta' prinċipju.

Jidher ċar li mill-eżerċizzju li għamel l-NAO hemm areas fejn m'intomx fi qbil u għandkom id-dubji tagħkom dwarhom, u għandkom kull dritt li tħossu hekk.

IĊ-CHAIRPERSON: Nista' nassigurak li r-rapport tal-Awditur jitfa' ħafna, ħafna, ħafna dawl… (Interruzzjonijiet)

ALEX MUSCAT: Dawk il-mistoqsijiet jistgħu jsiru lill-Awditur Ġenerali.

Intom tixtiequ taraw il-kuntratti kollha biex taraw jekk il-konklużjoni tal-Awditur, fl-opinjoni tagħkom, hijiex tajba jew le.

IĊ-CHAIRPERSON: Hekk hu.

Jekk Alla jrid, meta pereżempju jkollna lil Konrad Mizzi hawnhekk biex jixhed, jien se nistaqsih fuq affarijiet li kkummenta dwarhom l-Awditur Ġenerali u se nistaqsih ukoll għalfejn ċerta informazzjoni ma waslitx għand l-Awditur.

GLENN BEDINGFIELD: Għalhekk għandek ir-rapport tal-Awditur.

Għandek ir-rapport tal-Awditur u oqgħod fuqu.

IĊ-CHAIRPERSON: U jien se nistaqsi lir-rappreżentanti ta' Enemalta għalfejn l-Awditur jikkummenta u jgħid li ċerta informazzjoni, għalkemm saru talbiet biex tingħata, baqgħet ma ngħatatx.

Allura mhux ovvju li wara li jien nanalizza rapport, nistaqsi u nimrah biex nifhem eżattament x'ġara u ma ġarax!

Jiġifieri fejn ma wasalx l-Awditur, irrid nasal jien.

GLENN BEDINGFIELD: Jiġifieri qed tesprimi dubji fuq ix-xogħol tal-Awditur.

IĊ-CHAIRPERSON: Le, jien qed ngħid....

GLENN BEDINGFIELD: Qed tgħid li fejn ma wasalx l-Awditur...

IĊ-CHAIRPERSON: Pereżempju l-Awditur jagħmilha ċara li kien hemm istanzi fejn informazzjoni mitluba was not forthcoming, or was not well documented, or was not well audited.

U allura jien irrid nistaqsi lil "Mr X" x'ġara.

GLENN BEDINGFIELD: Iva, meta jkun hawn "Mr X" staqsih.

IĊ-CHAIRPERSON: Allura b'daqshekk qed niddubita lill-Awditur!?

GLENN BEDINGFIELD: Meta jkun hawn "Mr X", li qed tirriferi għalih, staqsih.

IĊ-CHAIRPERSON: Jiġifieri l-argument hu li jien m'iniex qed niddubita lill-Awditur.

Naħseb li d-diskussjoni hija eżawrita u se npoġġi t-talba tal-Onor.

Aquilina għall-vot.

Dawk li huma favur it-talba?

CLAYTON BARTOLO: Sur President, aħna ma nistgħu qatt...

IĊ-CHAIRPERSON: Fil-każ astjeni.

Jien, bħala President ta' dan il-Kumitat, għandi talba...

CLAYTON BARTOLO: Sur President, aħna ma nistgħu qatt niġu interpretati li qegħdin inpoġġu dubju fuq ix-xogħol tal-NAO.

(Interruzzjonijiet) Bl-aġir tiegħek hekk qed tagħmel!

IĊ-CHAIRPERSON: Jekk tħoss li jekk tieħu xi vot tkun qed tpoġġi xi intenzjonijiet ħżiena fuq l-Awditur, imbagħad spjega.

CLAYTON BARTOLO: Sur President, bl-iktar rispett lejk, inti qed iġġib lil dan il-Kumitat f'sitwazzjoni fejn qed jiddubita x-xogħol u l-judgement tal-NAO.

IĊ-CHAIRPERSON: Jien għandi talba minn Membru ta' dan il-Kumitat...

CLAYTON BARTOLO: Sur President, jiġifieri inti hemmhekk trid teħodna; li dan il-Kumitat jesprimi...

IĊ-CHAIRPERSON: Biex inkun onest, jien ħsibt li se taqblu miegħi, però la ma qbiltux...

CLAYTON BARTOLO: Se niddubita x-xogħol jew il-judgement tal-NAO!?

KAROL AQUILINA: Onor. Bartolo, il-judgement tal-Awditur Ġenerali dwar il-proġett tal-power station mhuwiex pożittiv, anzi huwa wieħed negattiv ħafna.

CLAYTON BARTOLO: Imma dak fl-opinjoni tiegħek.

KAROL AQUILINA: Mhux ċertifikat li ddendlu...

CLAYTON BARTOLO: Imma dik hija opinjoni tiegħek.

IĊ-CHAIRPERSON: Kapolavur!

CLAYTON BARTOLO: Hija opinjoni tiegħek.

IĊ-CHAIRPERSON: U hija opinjoni ta' kulħadd, anke tagħkom.

ALEX MUSCAT: L-opinjoni tal-Kummissjoni Ewropea hija differenti.

KAROL AQUILINA: Li dħaktu biha u m'urejtuhiex l-affarijiet, kif jirriżulta llum il-ġurnata!

GLENN BEDINGFIELD: Sur President, aħna se nipproponu emenda għat-talba tal-Onor.

IĊ-CHAIRPERSON: Le, l-ewwel… (Interruzzjonijiet)

ALEX MUSCAT: Dażgur li nistgħu!

Diġà kien hemm rulings dwar dan.

Sur President, jien kont Chairman tal-Kumitat Permanenti dwar l-Ambjent u l-Ippjanar tal-Iżvilupp għal tliet snin...

KAROL AQUILINA: Suċċess għamilt!

ALEX MUSCAT: ...u naf li ngħataw żewġ rulings mill-Ispeaker f'dan is-sens fejn issir talba u wara jkun hemm emenda.

L-ewwel ikun hemm vot fuq l-emenda u wara jkun hemm vot fuq it-talba kif emendata.

Jekk sejjer skorrett, iċċelinġjawni u itolbu ruling għat-tielet darba.

Din hija proċedura.

Allura se nivvintaw il-proċedura parlamentari mill-ġdid!?

Din hija l-proċedura.

IĊ-CHAIRPERSON: Jiena ma nafx x'inhi l-emenda li se tagħmlu, però se nisma' x'inhi l-emenda biex inkun nista' nagħmel ġudizzju dwar jekk jistax jittieħed vot fuq l-emenda…

Sur President, jiġifieri jekk ma togħġbokx ma taċċettahiex!

IĊ-CHAIRPERSON: Mhux naturali!

GLENN BEDINGFIELD: Naturali x'jiġifieri!?

Naturali huwa li inti tagħmel proposta u jkun hemm counter proposal.

IĊ-CHAIRPERSON: Jien għandi talba mingħand l-Onor.

Karol Aquilina u se ngħaddiha għall-vot.

Jekk imbagħad tridu tagħmlu xi talba oħra, ngħadduha wkoll għall-vot.

Se npoġġi l-mistoqsija.

Hawn talba mingħand l-Onor.

Karol Aquilina biex dan il-Kumitat jitlob li jiġu prodotti l-kuntratti kollha relatati mar-rapport tal-Awditur Ġenerali dwar ElectroGas.

Dawk li huma favur din il-proposta?

IĊ-CHAIRPERSON: Mela hawn tlieta favur…

ALEX MUSCAT: Se titressaq emenda għal dik…

IĊ-CHAIRPERSON: Onor. Muscat, ippermettili ftit.

KAROL AQUILINA: Bħalissa għaddej il-vot.

ALEX MUSCAT: Sur President, bħala ex Chairman ta' kumitat qed niġbidlek l-attenzjoni li qiegħed out of order bħala proċedura.

Issa jien nista', fl-ogħla istituzzjoni tal-Parlament, nimxi kontra l-proċedura?

KAROL AQUILINA: Onor. Muscat, bħalissa għaddej il-vot.

ALEX MUSCAT: Sur President, qiegħed out of order għax qed tmur kontra l-proċedura.

Qegħdin nitolbu li tiġi emendata...

IĊ-CHAIRPERSON: Konna lħaqna bdejna l-vot.

Dawk li huma favur il-proposta tal-Onor.

Karol Aquilina u jiena.

GLENN BEDINGFIELD: Sur President, aħna se nivvutaw kontra stante li għandna fiduċja sħiħa f'dak li qiegħed jirrapporta l-Awditur Ġenerali.

IĊ-CHAIRPERSON: Mela l-maġġoranza, u ċjoè l-Onor.

Alex Muscat, qed jivvutaw kontra t-talba li għamel l-Onor.

Karol Aquilina biex jitpoġġew il-kuntratti kollha relatati mar-rapport tal-Awditur.

KAROL AQUILINA: Qed nitlob li jitniżżlu l-ismijiet ta' min ivvota favur u min ivvota kontra.

GLENN BEDINGFIELD: U anke r-raġunijiet għalfejn ivvutajna kontra t-talba.

KAROL AQUILINA: Issa dik ivverbaliżżaha inti.

GLENN BEDINGFIELD: Mela se nivverbaliżżaha.

Aħna, in-naħa tal-Gvern, qegħdin nivvutaw kontra l-proposta li għamel l-Onor.

Karol Aquilina għaliex għandna fiduċja assoluta fl-istituzzjoni tal-Uffiċċju tal-Awditur Ġenerali u bl-ebda mod ma rridu li nimminaw dik il-fiduċja, anke għaliex ma kellna ebda oġġezzjoni li l-Membri tal-Oppożizzjoni, u mhux dan il-Kumitat, jagħmlu t-talba tagħhom.

IĊ-CHAIRPERSON: L-Onor.

KAROL AQUILINA: Sur President, jien irrid nivverbalizza li jien, f'isem l-Oppożizzjoni, nirrileva li l-Membri tal-Gvern qegħdin joġġezzjonaw li jiġu pprovduti lil dan il-Kumitat il-kuntratti mhux iċċensurati dwar il-power station ta' ElectroGas, u dan biex l-istess kuntratti jinżammu sigrieti u l-Kumitat dwar il-Kontijiet Pubbliċi ma jkunx jista' iwettaq il-funzjonijiet tiegħu.

F'dan ir-rigward l-Oppożizzjoni tiddikjara li se tibqa' tinsisti li dawn il-kuntratti jiġu pprovduti lill-Kumitat mill-Gvern u minn dawk involuti fil-proġett ta' ElectroGas.

L-Oppożizzjoni tinnota wkoll li l-Membri tal-Gvern m'għandhomx fiduċja fl-Uffiċċju Nazzjonali tal-Verifika ġaladarba mhux lesti jinsistu li l-analiżi li għamel l-Uffiċċju Nazzjonali tal-Verifika tkun…

CLAYTON BARTOLO: Ippermettili ftit.

Aquilina issa qabad dawwar kollox kif qed jaqbel lilu.

Sur President, dan id-diskors messu ntqal qabel ma ħadna l-vot, mhux wara.

(Interruzzjonijiet)

It-tieni nett, jekk hawn xi ħadd li m'għandux fiduċja fl-NAO huwa intom it-tlieta, bl-ikbar rispett lejkom, f'isem l-Oppożizzjoni kollha, għax qegħdin tiġu hawnhekk titolbu li x-xogħol li għamel l-NAO terġgħu tagħmluh intom.

Issa jekk intom tafu iktar mill-NAO, għax moħħkom huwa di alta superiorità di qualità għax hekk taħsbu li intom, din in-naħa ma ssib ebda problema.

Però aħna ta' din in-naħa tal-Kumitat insostnu li għandha fiduċja sħiħa fl-NAO u dan li qed jgħid l-Onor.

Aquilina ma jirrifletti assolutament xejn dak li tkellimna dwaru qabel.

IĊ-CHAIRPERSON: Naturalment dik hija opinjoni tiegħek.

CLAYTON BARTOLO: Le, din mhijiex opinjoni imma huwa fatt għax anke kien qed jinkiteb!

IĊ-CHAIRPERSON: Onor. Bartolo, il-kollega tiegħek, ħames minuti ilu għadu kif għamel verbal li t-togħma tiegħu kienet bil-kontra għax qal li t-talba tal-Oppożizzjoni fil-konfront li saret hija att ta' sfiduċja fl-Awditur Ġenerali.

CLAYTON BARTOLO: U hekk hu.

IĊ-CHAIRPERSON: Dik hija l-opinjoni tiegħek.

(Interruzzjonijiet)

CLAYTON BARTOLO: Qegħdin iddawwru l-aġenda kif jaqbel lilkom!

Dan il-Kumitat irriduċejtuh għas-sound bites.

Hekk irriduċejtuh lil dan il-Kumitat!

Għajb għalikom li dan il-Kumitat, wieħed mill-aktar kumitati importanti fl-ogħla istituzzjoni, irriduċejtuh f'dan il-livell!

Tassew għajb għalikom!

IĊ-CHAIRPERSON: Onor. Bartolo, ikkalma.

CLAYTON BARTOLO: Qegħdin tirredikolaw lil dan il-Kumitat.

IĊ-CHAIRPERSON: L-Onor.

Glenn Bedingfield għamel verbal fejn esprima opinjoni, li m'għandix dubju li n-naħa tal-Oppożizzjoni ma taqbilx magħha, u qal li l-azzjoni kollha li qed tagħmel l-Oppożizzjoni hija vot ta' sfiduċja biex timmina u ma nafx xiex.

CLAYTON BARTOLO: Hekk qegħdin tagħmlu.

IĊ-CHAIRPERSON: U jien nirrispetta li inti għandek dik l-opinjoni.

Karol Aquilina qed jagħmel verbal fejn bażikament qed jgħid li mhux talli aħna għandna fiduċja, talli l-aġir tan-naħa tal-Gvern juri li huma m'għandhomx fiduċja.

Tista' taqbel, tista' ma taqbilx, jista' ikun li għandna tort it-tnejn jew hawn min jaħseb li għandna tort it-tnejn, jista' ikun hawn min jaqbel magħna t-tnejn, u jista' ikun li hawn min qed jaqbel ma' xi ħadd minna, però ma jfissirx li ma tistax tagħmel verbal.

L-Onor.

Bedingfield għamel il-verbal tiegħu...

CLAYTON BARTOLO: Hawnhekk m'aħniex qegħdin nitkellmu fuq il-verbal imma qegħdin nitkellmu fuq għalfejn intalab il-vot.

IĊ-CHAIRPERSON: Issa għamilt il-punt tiegħek.

Ħalli jispiċċa l-verbal l-Onor.

Aquilina u mmexxu.

L-Onor.

KAROL AQUILINA: Ħalli nirrepeti l-aħħar sentenza li kont qiegħed nagħmel u nispiċċaha:

L-Oppożizzjoni tinnota wkoll li l-Membri tal-Gvern m'għandhomx fiduċja fl-Uffiċċju Nazzjonali tal-Verifika ġaladarba mhux lesti jinsistu li l-analiżi li għamel l-Uffiċċju Nazzjonali tal-Verifika tkun diskussa bl-iktar mod sħiħ minn dan il-Kumitat.

IĊ-CHAIRPERSON: Grazzi.

F'dan l-istadju se nitlob li jkompli jagħmel l-espożizzjoni tiegħu r-rappreżentant mill-Uffiċċju tal-Awditur Ġenerali.

KONTINWAZZJONI TAL-EŻAMI TAR-RAPPORT TAL-AWDITUR GENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

IĊ-CHAIRPERSON: Irrid ngħid li meta eżaminajt ir-rapport – u nitlobkom tikkoreġuni fejn jiena żbaljat – rajt li bażikament jagħmel seba' topics; il-fażi tal-expression of interest and capabilities (EoIC), il-fażi tar-request for proposals (RfP), il-parti dwar is-sitwazzjoni finanzjarja u d-due diligence tal-parteċipanti tal-konsorzju, il-parti li titkellem fuq ix-share transfer tal-Gasol, il-parti li titkellem fuq il-bdil tal-kundizzjonijiet tat-tender b'mod partikolari fuq il-kwestjoni li l-Gvern jiggarantixxi x-xiri take-or-pay, il-parti li titkellem fuq il-garanziji bankarji, u l-kwestjoni dwar whether we're getting good value for money in terms of unit price, etc.

Sur Mercieca, fl-aħħar laqgħa konna bdejna mexjin pass pass u, if I recollect well, konna tkellimna mhux ħażin fuq l-EoIC phase, fuq l-RfP phase, u anke fuq il-qafas tal-kuntratt u d-due diligence phase.

GLENN BEDINGFIELD: Sur President, mhux aħjar inħallu lis-Sur Mercieca...

IĊ-CHAIRPERSON: Onor. Bedingfield, jien għamiltha għall-benefiċċju… Jekk m'intomx qegħdin taqblu ma' dan li għadni kif għedt...

GLENN BEDINGFIELD: Le, jiena kulma qed ngħid huwa li għandna nħalluh jagħmel l-overview hu.

IĊ-CHAIRPERSON: Kollox sew.

Jien biex ma nerġgħux nibdew mill-bidu.

GLENN BEDINGFIELD: Inkomplu minn fejn spiċċajna l-aħħar darba.

IĊ-CHAIRPERSON: Peress li ilna xahar ma niltaqgħu, minħabba l-festi tal-Milied, ridt nirrikapitola ftit biex nestradaw l-affarijiet.

IS-SUR KEITH MERCIECA (Assistent Awditur Ġenerali): L-aħħar darba kkonkludejt billi tajt speċi ta' overview tal-qafas tal-kuntratti prinċipali u fiex kienu jitrattaw.

Illum se nkompli fuq il-kwestjoni tat-trasferiment tal-ishma fil-konsorzju wara t-tluq ta' Gasol Plc.

IĊ-CHAIRPERSON: Mhux wara li telqu; kienu u telqu.

IS-SUR KEITH MERCIECA: Eżatt, kienu u telqu.

Fis-16 ta' Lulju 2015, ElectroGas Malta Ltd. talbet lill-Gvern u lil Enemalta l-awtoriżżazzjoni tagħhom biex il-membri l-oħrajn fil-konsorzju jkunu jistgħu jixtru s-sehem ta' Gasol Plc.

Dawn kellhom problemi li ma ppermettewlhomx jibqgħu fil-konsorzju, u kien dan il-kuntest li wassal għal din it-talba.

Ftit jiem wara, il-Gvern u l-Enemalta taw l-approvazzjoni tagħhom u b'hekk, fit-22 ta' Lulju 2015, ġew mgħoddija l-ishma ta' Gasol Plc. lill-membri l-oħrajn tal-konsorzju.

Aħna dehrilna li dan it-trasferiment tal-ishma kien irregolari għax ma kienx skond il-provvedimenti tal-implementation agreement (IA).

Infakkarkom li l-IA kien wieħed mill-agreements prinċipali li kien jirregola…

KAROL AQUILINA: Skużani, ippermettili ninterrompik.

Intom qegħdin tgħidu li kien hemm parti mill-konsorzju, Gasol Plc., li f'nofs dan il-proċess iddeċidew li joħorġu 'l barra billi jbigħu sehemhom.

L-ewwel nett, jirriżultalkom jekk il-Gvern kienx infurmat li Gasol Plc. se tbigħ l-ishma tagħha?

Il-Gvern kien infurmat minn qabel, jew din ġrat u daqshekk?

IS-SUR KEITH MERCIECA: Le, kif għedt, fis-16 ta' Lulju saret talba min-naħa tal-konsorzju lill-Gvern u lil Enemalta fejn infurmawhom li Gasol Plc. għandha problemi u li ma tistax tkompli bil-proċess, u allura x-shareholders l-oħrajn xtaqu jixtru x-shares tagħhom u talbu għall-awtoriżżazzjoni tal-Gvern.

IĊ-CHAIRPERSON: Kemm kien wara l-award dan?

IS-SUR KEITH MERCIECA: Madwar tliet xhur, għax jidhirli…

IĊ-CHAIRPERSON: Fit-22 ta' Lulju sar ix-share transfer.

IS-SUR KEITH MERCIECA: Fl-14 ta' April 2015 ġew iffirmati t-tliet agreements prinċipali, u ċioè l-Gas Supply Agreement (GSA), il-Power Purchase Agreement (PPA), u l-IA.

Imbagħad f'Lulju 2015… Jiġifieri minn April sa Lulju 2015.

IĊ-CHAIRPERSON: Ħalli nara jekk iniex qed nifhem sew.

F'April, Enemalta awarded it-tender lill-konsorzju li kellu lil Gasol bħala wieħed mix-shareholders.

IS-SUR KEITH MERCIECA: Hekk hu.

IĊ-CHAIRPERSON: Tliet xhur wara, ix-shareholders, li kienu għadhom kif rebħu dan il-kuntratt multi-miljunarju, infurmaw lill-Gvern li wieħed minnhom kellu l-problemi.

X'kienu dawn il-problemi?

Kienu problemi li setgħu ġew identifikabbli fl-istadju tal-evaluation?

Fir-rapport tagħkom intom ikkonkludejtu li dan kien in breach tal-ftehim.

Tista', jekk jogħġbok, tgħidilna x'kien il-breach?

Mela qed ngħidu li l-award sar f'April, u tliet xhur wara, min rebaħ it-tender ried jittrasferixxi l-ishma tiegħu lill-membri l-oħrajn tal-konsorzju, u r-raġuni li taw lill-Gvern hija li wieħed minnhom kellu l-problemi.

Dawk il-problemi kienu jeżistu fl-istadju ta' evalwazzjoni?

Jiġifieri meta ġie deċiż it-tender dawk il-problemi kienu jeżistu?

Jiġifieri, bil-Malti, tajna tender lil xi ħadd li manifestament kellu l-problemi?

IS-SUR KEITH MERCIECA: Jidher li kien hemm problemi fl-istadju ta' evalwazzjoni tat-tender, jiġifieri fl-istadju tal-RfP, però f'dak l-istadju l-problemi ma kenux kbar biżżejjed biex b'xi mod...

GLENN BEDINGFIELD: Minn fejn joħroġ li kien hemm il-problemi?

IĊ-CHAIRPERSON: Mir-rapport.

GLENN BEDINGFIELD: Sur Mercieca, kif wasalt għall-konklużjonijiet tiegħek?

IS-SUR KEITH MERCIECA: Mill-analiżi tagħna tal-evaluation reports li għamlu l-kumitati ta' evalwazzjoni stess.

IĊ-CHAIRPERSON: Fhimt għalfejn għandna bżonnhom ir-rapporti, Onor. Bedingfield?

GLENN BEDINGFIELD: Lili tani r-risposta u...

ALEX MUSCAT: Aħna staqsejna mistoqsija u komdi bir-risposta.

Jekk ma tkunx komdu bir-risposta titlob għad-dokumentazzjoni.

Dak huwa l-punt.

GLENN BEDINGFIELD: Però insibha diffiċli jien kif ma jkollokx fiduċja fis-Sur Mercieca.

RYAN CALLUS: Tivvintax affarijiet, Onor. Bedingfield.

IĊ-CHAIRPERSON: Assolutament mhux veru.

Għamlu rapport ta' 600 paġna, nonostante n-nuqqas ta' informazzjoni.

RYAN CALLUS: Naqblu li l-bozoz il-ħomor kienu diġà bdew jixegħlu anke matul l-evalwazzjoni?

F'wieħed mid-dokumenti li bgħattulna b'risposta għad-domandi li għamilna fil-laqgħa preċedenti, li nirringrazzjakom tagħhom, proprju f'dokument EGM4, meta titkellmu fuq id-due diligence u r-risposta mogħtija mis-Sur David Galea minn Enemalta, jidher li l-financial standing ta' Gasol Plc. diġà kienet problematika, għax filwaqt li Tumas Group, Gasan Group, Associated Drug Limited, Socar Trading, u Siemens ipprovdew jew credit rating, jew bank letter, jew financial statements, Gasol kien l-uniku partner f'dan il-konsorzju li nħarġitlu letter of commitment mingħand iż-żewġ partners l-oħrajn.

Allura hemmhekk ma ndikax diġà li Gasol bdew fuq sieq ħażina f'dan il-konsorzju għax l-istanding finanzjarju tagħhom huwa ħażin?

Allura jekk dakinhar diġà kienet xegħlet bozza, kif baqa' għaddej il-proċess qisu xejn mhu xejn u ġew rikonoxxuti bħala partner u eventwalment intagħżel ElectroGas?

IS-SUR KEITH MERCIECA: Forsi r-risposta għall-mistoqsija tiegħek hi li fil-proċess ta' evalwazzjoni, ladarba għaddew mill-minimum requirements, l-agħar li seta' jiġri hu li jitilfu l-marki għall-financial standing tal-konsorzju.

RYAN CALLUS: U dan ġara?

IS-SUR KEITH MERCIECA: Dan huwa dettall, imma milli niftakar ġara dan, peró ma kellux effett materjali fuq l-outcome tal-proċess.

Jidhirli li dawn tilfu erba' marki minn mija.

RYAN CALLUS: Jiġifieri dawn setgħu ma kellhomx jgħaddu mill-eżami, però meta ġew ippenalizzati għal din il-problema – għax jekk għandek partners li mhux financially sound hija problema kbira – il-penali ma kenux biżżejjed biex ma baqgħux fl-ewwel post kif eventwalment imbagħad spiċċaw fl-aħħar.

IS-SUR KEITH MERCIECA: Hekk hu.

Ma kellux effett materjali; ma biddilx l-andament tal-proċess.

IĊ-CHAIRPERSON: Fil-fatt, fir-rapport tiegħu l-Awditur jinnota li fl-istadju tal-RfP kien evidenti li ElectroGas kienet zoppa u qal li f'dak l-istadju dak il-fatt kellu jkollu weighting ħafna iktar milli a mere four points.

Jiġifieri dan daħal għal proġett multi-miljunarju, hemm wieħed li qed jagħmel l-"aqwa" offerta li huwa fallut, u tagħtihielu xorta, speċi mhux importanti jekk għandekx nifs biex tasal.

Immaġina jkollok proġett jiswa l-miljuni ta' ewro, tagħtih lil xi ħadd li lanqas għandu nifs jasal għan-€0.5 miljun aħseb u ara għal miljuni kbar, imbagħad jgħaddi ftit taż-żmien u minflok jagħmel il-proġett, ibigħ l-ishma.

Hekk fil-fatt ġara; Gasol, minflok għamel il-proġett ittrasferixxa x-shares tiegħu lill-oħrajn.

Dan ġie flagged mill-Awditur fejn qal li l-weighting ta' kemm Gasol kien b'saħħtu finanzjarjament kien four on 100 bħala punteġġ.

Sur Mercieca, is-saħħa finanzjarja tax-shareholder kemm kienet importanti jew mhux importanti?

Għall-Bord tal-Aġġudikazzjoni ma kenitx importanti għaliex tahulhom meta kien jaf li huma falluti.

IS-SUR KEITH MERCIECA: Dik kienet kwestjoni li fl-opinjoni tagħna kienet importanti, speċjalment meta tqis li Gasol Plc. kien il-lead member tal-konsorzju.

Ir-red flags hemmhekk kienu u l-Evaluation Committee rahom dawn ir-red flags u ġibed l-attenzjoni għalihom, però l-proċess baqa' għaddej regardless.

IĊ-CHAIRPERSON: Sal-punt li ħaduh huma t-tender.

IS-SUR KEITH MERCIECA: Hekk hu, intgħażlu huma.

IĊ-CHAIRPERSON: Jiġifieri l-lead partner tal-konsorzju minn stadju bikri kien jidher manifestament li m'għandux is-saħħa finanzjarja, dan il-fatt kien jaf bih l-Evaluation Committee… Minn min huwa kompost l-Evaluation Committee?

IS-SUR KEITH MERCIECA: Hemm diversi kumitati.

GLENN BEDINGFIELD: Sur President, għandek lista sħiħa.

IĊ-CHAIRPERSON: L-Evaluation Committee, nonostante dan il-fatt, baqa' għaddej u ġie awarded it-tender.

Tliet xhur wara, Gasol Plc., li kien il-lead shareholder, parpar 'l hemm.

GLENN BEDINGFIELD: Jekk fhimt sew, is-Sur Mercieca qal illi iva, kien hemm il-fatt li kumpanija minnhom ma kellhiex il-letter of commitment, imma l-konsorzju kien ippenaliżżat u dik il-penaliżżazzjoni ma kellhiex effett fuq ir-riżultat finali.

IĊ-CHAIRPERSON: Però biex inkunu korretti, l-Awditur jgħid ukoll li dik il-penaliżżazzjoni kienet redikola.

IĊ-CHAIRPERSON: Minflok ġibidlu widnejh hemżu!

RYAN CALLUS: Sur President, ippermettili nagħmel punt dwar dan.

Aħna qegħdin nitkellmu dwar il-four on hundred, eċċ., però, bħal kollox, dejjem hemm kreatur.

U l-kreatur ta' dan il-framework tal-weighting – u l-weighting naturalment ifisser li xi ħadd jista' ikun ippreferut minn ieħor għax jekk f'dan il-każ qegħdin ngħidu li l-finanzi ma tantx kienu importanti u xi ħadd ma kienx tajjeb fil-finanzi imma kien tajjeb f'affarijiet oħrajn u xi ħadd kien bil-kontra, naturalment se jiġi ppremjat min f'dan il-każ mhux neċessarjament kien tajjeb fil-finanzi –… Mill-analiżi tagħkom irriżultalkom min kienet il-persuna li ħolqot dan il-weighting u s-selection criteria?

Jiġifieri min kienet il-persuna li għamlet dawn id-deċiżjonijiet kruċjali li fl-aħħar mill-aħħar wasslu għar-riżultat li għandna llum?

IS-SUR KEITH MERCIECA: Irrid niċċekkja ftit għax ma nafx nirrispondik offhand.

RYAN CALLUS: Se nerġa' nagħmel riferenza għal wieħed mid-dokumenti li bgħattulna – u nerġa' nirringrazzjak għad-dedikazzjoni li wrejtu fir-risposti li tajtu – u ċioè dokument EMG5, fejn tajtuna l-ismijiet tal-persuni kollha li b'xi mod jew ieħor kienu nvoluti mill-bidu sal-aħħar tal-proċess.

U fil-lista hemm l-EoIC, imbagħad meta dak spiċċa kellna stage one, stage two, stage three, stage four – li huwa l-istadju tal-finanzi li tkellimna dwaru fejn ingħataw erba' punti biss minn 100 – u l-final stage.

Jidher li l-Programme Sponsoring Group (PSG) kien il-factotum, the main driver, ta' dan il-proġett.

F'dan il-PSG jissemmew numru ta' nies, fosthom l-ex Ministru Konrad Mizzi.

Jista' ikun li l-formazzjoni ta' dawn il-criteria u tal-weighting ġie maħsub, imfassal, iffinalizzat f'dan il-PSG?

IS-SUR KEITH MERCIECA: Jista' ikun, fil-fatt moħħi għal hemmhekk mar, imma rrid nivverifika dan il-fatt.

Jagħmel sens li l-kriterji li jkunu se jużaw l-Evaluation Committees ma jsirux mill-Evaluation Committees innifishom, imma jiġu minn xi ħadd estraneu.

RYAN CALLUS: Mela se tagħtina tweġiba darb'oħra.

Jien naħseb li hekk ġara għax dan qisu huwa the overarching structure.

IS-SUR KEITH MERCIECA: Hekk hu.

RYAN CALLUS: Fir-rapport jingħad ukoll li dan il-PSG kien jieħu l-Minuti.

Sur President, jiena nitlob li dan il-Kumitat jingħata kopja ta' dawn il-Minuti li fihom naturalment hemm l-istorja kollha ta' min ħa liema deċiżjoni u għalxiex, u l-accountability ta' min hu responsabbli ta' xiex.

U allura dak jgħinna wkoll, speċjalment lili anke b'mod tekniku, nifhmu wħud mid-deċiżjonijiet li l-Awditur Ġenerali wasal għalihom, u aktar u aktar biex naraw – għax jien dan jinkwetani – fejn l-Awditur għamel id-domandi u baqa' mingħajr risposta għalihom.

Jien għalija, li l-Awditur jagħmel domandi lil xi uffiċjal pubbliku u dan jonqos milli jagħti tweġiba, huwa diżrispett kbir, mhux biss lejn l-Uffiċċju tal-Awditur Ġenerali, li aħna għandna kull rispett lejh, imma anke lejn din l-istituzzjoni.

Dawn il-Minuti huma ta' importanza kbira u għalhekk nixtieq li dawn il-Minuti jiġu esebiti lill-Membri ta' dan il-Kumitat sabiex inkunu nistgħu nagħmlu l-assessment tagħna.

IĊ-CHAIRPERSON: Hawn din it-talba tal-Onor.

Ryan Callus, u jien qed nifhem, Sur Awditur, li l-istess argument li wżajt aktar qabel… Napprezza li għall-konsistenza.…

GLENN BEDINGFIELD: L-Awditur qal li dawn huma Minuti kunfidenzjali.

IĊ-CHAIRPERSON: Onor. Bedingfield, hawnhekk għandna każ kważi identiku għal każ ieħor li ġara waqt diskussjoni li kellna f'dan il-Kumitat fil-Leġiżlatura preċedenti.

Inti ma tiftakrux għax ma kontx hawn però jien kont nagħmel parti minn dak il-Kumitat li kien qiegħed jiddiskuti rapport tal-Awditur dwar il-fuel procurement ta' Enemalta – fil-fatt konna domna madwar sentejn niddiskutu dan ir-rapport – u niftakar li f'waħda mil-laqgħat kienet saret talba mill-Membri tal-Gvern sabiex jiġu esebiti l-Minuti ta' Enemalta.

GLENN BEDINGDFIELD: Safejn naf jien ma kienx hemm Minuti imma taħżiż bil-lapes!

IĊ-CHAIRPERSON: Naħseb li għall-konsistenza wieħed lanqas jista' jkun kontra din it-talba, anke meta naraw kif aġixxiet in-naħa tal-Gvern waqt diskussjoni oħra f'dan il-Kumitat dwar rapport li wkoll kien jinvolvi lil Enemalta.

U allura naħseb li hemm qbil minn dan il-Kumitat li nagħmlu talba lil Enemalta biex jiġu prodotti l-Minuti rilevanti mal-kuntratt ta' ElectroGas, kif ukoll il-Minuti tal-Evaluation Report relattiv għal dan il-każ.

RYAN CALLUS: Sur President, huwa importanti li jkollna dawn id-dokumenti għax filwaqt li l-Minuti tal-PSG huma importanti biex nifhmu għalfejn ingħata dak il-weighting u s-session criteria – jista' ikun li xi ħadd jilluminana u jgħidilna li l-finanzi ma tantx kienu importanti f'dan il-proġett, li ma jidhirx li hu l-każ għax imbagħad kien hemm il-garanzija bankarja storika ta' €0.5 biljun – hemm imbagħad il-post-process li huwa huwa r-riżultat, u r-riżultat huwa l-evaluation reports li saru.

Għalhekk dawn it-tnejn huma importanti flimkien, għax wieħed huwa qabel u l-ieħor huwa wara dak li ġara.

IĊ-CHAIRPERSON: Qed nifhem li hawn talba mill-Onor.

Ryan Callus biex dan il-Kumitat jitlob il-Minuti tal-Evaluation Committee u ta' Enemalta inkwantu fejn għandhom x'jaqsmu deċiżjonijiet rigwardanti l-power station ta' ElectroGas.

Nerġa' ngħid li għall-konsistenza ta' dan il-Kumitat u għall-konsistenza tal-Membri tan-naħa tal-Gvern fejn ilkoll niftakru li kien hemm istanzi fejn fuq insistenza tagħhom kienu ġew esebiti l-Minuti ta' Enemalta, tal-Kumitat ta' Evalwazzjoni, kif ukoll tal-Procurement Committee fi ħdan Enemalta… Dawn kienu ġew prodotti, skrutinati u eżaminati b'reqqa u b'ħeġġa kbira.

U allura qed nifhem li m'hawnx oġġezzjoni għal din it-talba.

GLENN BEDINGFIELD: Sur President, ġibtli qalbi perżuta!

M'iniex se noġġezzjona.

IĊ-CHAIRPERSON: Mela qed nifhem li m'hemmx oġġezzjoni għal din it-talba.

GLENN BEDINGFIELD: M'aħniex se noġġezzjonaw.

IĊ-CHAIRPERSON: Hawn qbil unanimu…

GLENN BEDINGFIELD: Kieku kont se noġġezzjona kont...

IĊ-CHAIRPERSON: Hawnhekk ġralkom bħal San Pawl!

Kieku domna ftit ieħor konna nikkonvinċuk anke fuq it-talba l-oħra.

Hawn talba minn dan il-Kumitat...

CLAYTON BARTOLO: Sur President, napprezza l-fatt li inti avukat, imma hawnhekk m'aħniex qegħdin fl-arena tal-avukati.

Inti għedt li din it-talba hija simili għal dik li saret qabel, imma fil-fatt mhuwiex hekk għax f'ta' qabel kien hemm il-judgement tal-NAO fejn qal li ma jistax jipproduċi kuntratti… Hija totalment differenti.

IĊ-CHAIRPERSON: Kollox sew.

Hija opinjoni.

CLAYTON BARTOLO: Le, mhijiex kwestjoni ta' opinjoni, imma hija kwestjoni ta' sound bites!

Qegħdin tippruvaw tirriduċu lil dan il-Kumitat u x-xogħol tal-NAO għal sound bites.

IĊ-CHAIRPERSON: Ministru, ejjew naqblu li jien u int jista' ikollna opinjonijiet differenti minn xulxin.

CLAYTON BARTOLO: Jekk tridu tmorru hemm, morru hemm, aħna m'għandniex problema, imma...

IĊ-CHAIRPERSON: La dak li ngħid jien mhuwa vanġelu u lanqas dak li tgħid inti mhuwa vanġelu.

CLAYTON BARTOLO: Il-logħba tagħkom drajniha issa.

IĊ-CHAIRPERSON: Ministru, forsi jkollna a working relationship aħjar.

(Interruzzjonijiet) Mhux kulma ngħid jiena huwa vanġelu u mhux kulma tgħid int huwa vanġelu; ikunu opinjonijiet u d-dinja magħmula minn opinjonijiet.

Ħalli issa nivverbalizzaw it-talba.

L-Onor.

RYAN CALLUS: Jien qed nitlob li jkollna kopja tal-Minuti li issir riferenza għalihom fid-dokument EGM5 mibgħut mill-NAO fejn jingħad "the review of Minutes of meetings held by the PSG", kif ukoll kopja tal-evaluation reports li hemm riferenza għalihom fid-dokument EGM4 li wkoll kien mibgħut mill-NAO.

Qed nitlob li dawn id-dokumenti jiġu ppreżentati lil dan il-Kumitat mingħajr ebda ċensura.

Konna qegħdin nitkellmu fuq ix-share transfer u għedna li Gasol riedet toħroġ mill-konsorzju.

Min ikun għamel l-ispjega għall-ġustifikazzjoni?

Ix-shareholders l-oħra?

Il-kumpanija?

IS-SUR KEITH MERCIECA: Jidhirli li l-konsorzju.

IĊ-CHAIRPERSON: Jiġifieri l-konsorzju informa lill-Gvern u qalulu li wieħed mix-shareholders tagħhom irid jitlaq.

X'kienet ir-raġuni li ngħatat?

IS-SUR KEITH MERCIECA: Milli niftakar ir-raġuni kienet li ma kellux l-ekwità suffiċjenti biex ikompli jikkontribwixxi b'mod li jagħmel sens fil-proġett.

IĊ-CHAIRPERSON: Jirriżultalek li ġara xi ħaġa f'dawk it-tliet xhur li totalment bidlet il-pożizzjoni ta' Gasol fejn filli kienu tajbin u filli ma baqgħux?

Jiġifieri ġrat xi ħaġa sostanzjali biex fi tliet xhur filli deħlin għal proġett ta' ma nafx kemm-il miljun ewro, u filli qalu lill-Gvern li m'għandhomx?

Ġrat xi ħaġa?

IS-SUR KEITH MERCIECA: Mhux li naf biha għax ma dħalniex fiha.

L-unika informazzjoni li għandna hija li qisu l-bidu tal-problema bdiet meta saret it-talba min-naħa tal-korsorzju li tgħid li wieħed mill-membri tagħhom kellu problema u xtaq jitlaq.

IĊ-CHAIRPERSON: Allura nimmaġina li t-trasferiment f'din il-kumpanija sar skont l-istatut tal-kumpanija, bil-preemption rights and all that.

Hux hekk?

KAROL AQUILINA: Proprjament peress li huwa konsorzju mhijiex entità legali u allura m'hemmx dak il-punt li semmejt inti.

IĊ-CHAIRPERSON: Għandek raġun.

Mhijiex kumpanija privata.

KAROL AQUILINA: Għax fil-konsorzju kienu entitajiet separati imma għandhom isem bħala konsorzju li mhijiex entità legali, imbagħad iffurmaw il-kumpanija.

IĊ-CHAIRPERSON: Gasol qatt ma kienet shareholder?

KAROL AQUILINA: At one point ma kenitx, imma imbagħad meta ġiet iffurmata l-kumpanija kienet shareholder.

Inti qed tirriferi għat-transfer tax-shares f'ElectroGas Malta Ltd.

IS-SUR KEITH MERCIECA: Hekk hu.

KAROL AQUILINA: U min xtrahom imbagħad dawk ix-shares?

IS-SUR CHARLES DEGUARA: Fil-fatt paragrafu 9.3.5 li hemm f'paġna 342 tar-rapport jagħti rendikont ta' x'aħna ngħidu, u ċioè li ma kienx hemm leġiżlazzjoni ċara, u qisu jagħmel summary tal-kapitlu sħiħ.

IS-SUR KEITH MERCIECA: Il-punt imsemmi hawnhekk huwa – u kont se niġi għalih aktar tard – li dak iż-żmien, jiġifieri fit-22 ta' Jannar 2015 meta kienet saret it-talba, l-uniku provvediment li kien hemm fl-IA, li jirregola x-share transfers, kien li dan kien permissibbli wara l-financial closing, u l-financial closing kien għadu ma sarx.

Biex ngħidu kollox, ma kien hemm xejn bil-miktub fl-IA dwar ix-xenarju li konna qed naraw issa, imma aħna deherilna li kien...

KAROL AQUILINA: Jiġifieri li qed tgħid inti huwa li kien eskluż li jsir share transfer f'dak il-perjodu.

IS-SUR KEITH MERCIECA: Eżatt.

Aħna hekk fhimniha.

KAROL AQUILINA: Għax jekk inti tagħmel share transfer tkun qed tbiddel ukoll ir-raġuni għalfejn ingħata lilek.

Jiġifieri jekk inti tiġi tgħidli li kapaċi tibni power station għax għandek lil Gasol miegħek u jien nikkonvinċi ruħi u ngħid li la għandek lil Gasol miegħek, li għandhom esperjenza biex jibnu power station u joperawha, allura se mmexxi, imbagħad f'daqqa waħda tiġi tgħidli biex lil Gasol ninsih, nibda naħsibha differenti u nistaqsi jekk l-oħrajn humiex kapaċi jagħmlu l-irwol li kienu se jagħmlu Gasol.

IS-SUR KEITH MERCIECA: Biex niffurmaw opinjoni aħna ħarisna wkoll lejn il-Public Procurement Regulations.

Issa biex inkunu qed ngħidu kollox, il-public procurement regulations ma japplikawx għal każ bħal dan, però l-prinċipju huwa li qed issemmi inti, Onor. Aquilina, u ċioè li ġaladarba dħalt f'dik il-formazzjoni trid tibqa' f'dik il-formazzjoni, almenu għal perjodu definit.

IĊ-CHAIRPERSON: L-Awditur, fir-rapport tiegħu, jirriferi għad-data ta' Jannar 2018.

Jiġifieri jien qed nifhem li l-ftehim ma' Enemalta kien li dan il-konsorzju ma jistax jinbidel qabel Jannar 2018, ċioè meta jkun hemm il-financial closing.

Però minkejja dan il-ftehim, tliet xhur wara l-ftehim, dawn qabdu u biegħu.

Jiġifieri l-konsorzju talab lill-parti l-oħra fil-kuntratt jekk issibx oġġezzjoni, u ma sabux.

IĊ-CHAIRPERSON: Allura it begs the question ta' għalfejn il-Gvern daħħalhom in the first place.

Għax il-Gvern kien qalilhom li se jagħtihom il-kuntratt però ma setgħux ibiddlu u jbigħu qabel l-2018.

Jiġifieri qalilhom li mhux l-ewwel jieħdu l-kuntratt, imbagħad ibigħu, jaqilgħu l-flus u jdabbru rashom; jekk kienu se jeħduh, riedu jagħmluha l-power station.

U meta taraha tgħid "ara kemm hi tajba din il-klawsola", imma...

GLENN BEDINGFIELD: Il-ftehim kien mal-konsorzju.

IĊ-CHAIRPERSON: Però minkejja li sar dan il-ftehim, tliet xhur wara, mhux sena wara, addio l-ftehim u Gasol...

GLENN BEDINGFIELD: Bir-rispett kollu, il-ftehim kien ma' Gasol jew mal-konsorzju?

IS-SUR KEITH MERCIECA: Mal-konsorzju.

IĊ-CHAIRPERSON: X'għandu x'jaqsam!?

Gasol kien parti mill-konsorzju.

KAROL AQUILINA: Il-konsorzju, bħala entità legali, ma jeżistix, jeżisti min jifforma l-konsorju.

Issa dawk li ffurmaw il-konsorzju eventwalment waqqfu kumpanija, u l-ishma ta' parti minn dik il-kumpanija, li kienu ta' Gasol, sar negozju fuqhom, ġew trasferiti.

Dik hija l-problema.

IĊ-CHAIRPERSON: L-undertaking kien li dan ma jseħħx qabel Jannar 2018.

GLENN BEDINGFIELD: Però inti taf li meta jkun hemm kuntratt, jekk iż-żewġ partijiet jiftehmu fuq dak it-tibdil, dak il-kuntratt jista' jinbidel.

IĊ-CHAIRPERSON: L-Awditur Ġenerali qed jgħid li ma jistax jifhem kif il-Gvern qabel ma' dan.

KAROL AQUILINA: Le, ma naqblux għax dak il-kuntratt ma kienx kuntratt stand alone, imma kien parti minn proċess li sar.

Allura l-mument li qed tibdel dak il-kuntratt qiegħed ukoll teffettwa lil min kien qed jikkompeti miegħek, u min kien qed jikkompeti għandu ċerti drittijiet.

La inti tibda tbiddel wara, min kien qed jikkompeti fil-bidu jibda jgħidlek "kieku kont naf kont insib lil xi ħaddieħor differenti".

GLENN BEDINGFIELD: F'liema stadju saret il-bidla?

IS-SUR CHARLES DEGUARA: Din l-interpretazzjoni hija dovuta għall-fatt...

IĊ-CHAIRPERSON: Tliet xhur wara.

GLENN BEDINGFIELD: Jiġifieri waqt li kienu għaddejjin in-negozjati...

IĊ-CHAIRPERSON: Telaq il-lead shareholder.

RYAN CALLUS: Onor. Bedingfield, l-issue mhijiex dik.

Jekk kien hemm imniżżel li meta jingħata l-kuntratt ma jistax ikun hemm bejgħ tal-ishma, min kien qed jifta' l-offerta tiegħu, kellu dik f'moħħu.

Għalhekk kien hemm ksur tal-kuntratt.

U din mhux jien qed ngħidha.

Aħna, li għandna fiduċja fl-Awditur Ġenerali… Se nikkwota mir-rapport tal-istess Awditur Ġenerali fejn jingħad hekk:

Hija ċara; kien hemm ksur tal-kuntratt.

IS-SUR CHARLES DEGUARA: Imma in a way konna sfurzati ngħidu hekk u se ngħidlek għaliex.

Aħna ma stajniex inkunu iżjed kategoriċi għax:

Kieku ma kienx hemm dan in-nuqqas fil-leġiżlazzjoni, konna nistgħu nkunu iżjed ċarissimi.

Aħna hemmhekk qed ngħidu li fin-nuqqas ta' legal framework li kien jirregola l-procurement, it is our understanding...

CLAYTON BARTOLO: Sur Deguara, nifhem tajjeb li ma marrux kontra l-legal framework?

IS-SUR CHARLES DEGUARA: Għax ma kienx hemm legal framework.

KAROL AQUILINA: Imma l-Awditur Ġenerali ma...

IS-SUR CHARLES DEGUARA: Għalhekk ma stajniex inkunu daqshekk kategoriċi...

KAROL AQUILINA: Imma l-NAO qed jgħid li mil-lat ta' governanza dak żgur huwa ħażin.

CLAYTON BARTOLO: Il-kelma kienet "irregolari" mhux "illegali".

IĊ-CHAIRPERSON: Ħalli nikkwota minn paragrafu 13.1.1 li hemm f'paġna 48, fejn qed jgħid:

IS-SUR CHARLES DEGUARA: Hekk hu.

IĊ-CHAIRPERSON: Mela hemm ksur, mhux m'hemmx.

L-IA huwa l-kuntratt li sar mal-konsorzju biex jibnu l-power station.

Dan il-kuntratt, ġustament, qal "ma tistgħux toqogħdu tilagħbu, tridu tibnuha l-power station".

CLAYTON BARTOLO: Jiddispjaċini li forsi se ndejqek nirrepeti, imma din li noqogħdu nikkwotaw sentenza minn hawn u sentenza minn hemm...

IĊ-CHAIRPERSON: Mela għedli minn fejn tridni nikkwota.

CLAYTON BARTOLO: Ikkwota 13.1.2 fejn jingħad li:

IĊ-CHAIRPERSON: Iva.

KAROL AQUILINA: Xorta ħażina.

CLAYTON BARTOLO: Le, m'hemm xejn ħażin.

Ejjew nikkwotaw kollox fil-kuntest tiegħu.

IĊ-CHAIRPERSON: L-Onor.

Bedingfield korrettament qal li meta jkun hemm kuntratt bejn tnejn, jekk jiftehmu t-tnejn, tista' tinħall minnu.

Illum minn kollox tinħall, taf biżżejjed inti.

Nispera li m'intix qed tirriferi… Sur President, irtiraha issa!

Irtiraha issa!

IĊ-CHAIRPERSON: Jekk inftehemt ħażin, nirtiraha.

CLAYTON BARTOLO: Ejjew ma mmorrux hemm!

IĊ-CHAIRPERSON: Ma tarax!

Lanqas jgħaddili minn moħħi.

Biex inkun sinċier lanqas naf fuqxiex qed titkellem.

CLAYTON BARTOLO: Nispera ma mmorrux hemm għax mhux working relationship biss ma jkollniex… Qed nagħmliha ċara quddiem dawn in-nies kollha u quddiem Malta kollha.

Nispera li ma mmorrux hemm.

IĊ-CHAIRPERSON: Onor. Bartolo, serraħ moħħok li jekk b'xi mod inti fhimt xi ħaġa li kelli...

CLAYTON BARTOLO: Mhux jien biss fhimtha.

Kien hawn min ġibidli l-attenzjoni wkoll.

IĊ-CHAIRPERSON: Nassigurak li m'għandi l-ebda intenzjoni li mmur hemm.

Serraħ moħħok.

Għandna l-IA, li huwa ftehim fejn il-partijiet ftehmu li jimplimentaw il-bini tal-power station, fejn il-partijiet jistgħu jiftehmu li jinħallu minnu, però l-Awditur Ġenerali qed jistaqsi għalfejn allura ħallewh jidħol lil Gasol.

Dak huwa l-punt tiegħi.

KAROL AQUILINA: Sur President, ħalli nerġa' nagħmel mistoqsija għax forsi ma kenitx ċara l-ewwel darba.

Sur Mercieca, inti għedt li r-raġuni li ġabu Gasol dwar għalfejn kien se jkollhom joħorġu kienet għax ma kellhomx ir-riżorsi finanzjarji biex jidħlu għal dan il-proġett.

Imma allura dan ma kellux jirriżulta fid-due diligence jew fil-verifiki li saru qabel?

IS-SUR KEITH MERCIECA: Jidhirli li l-fatt li l-pożizzjoni ta' Gasol kienet ftit shaky, issemma fil-proċess ta' evalwazzjoni.

Però, kif għedt qabel, din ma kellhiex effett materjali, jiġifieri ġiet rikonoxxuta mill-kumitat ta' evalwazzjoni, kienu aware minnha...

KAROL AQUILINA: U xorta baqgħu għaddejjin.

KAROL AQUILINA: L-NAO qed jgħid li dwar dan kellha tixgħel bozza ħamra qabel.

IS-SUR KEITH MERCIECA: Però biex inkun fair mal-kumitat ta' evalwazzjoni, ma nistgħux nattribwixxu dak li ġara tliet xhur wara lilhom.

KAROL AQUILINA: Hekk hu.

RYAN CALLUS: Però l-fatt li mbagħad kien hemm bżonn il-garanzija bankarja huwa fl-opinjoni tiegħek nuqqas tal-mod kif sar id-due diligence f'dan l-istadju?

RYAN CALLUS: Tista' tispjegali ftit, jekk jogħġbok?

IS-SUR CHARLES DEGUARA: Peress li kienet għad trid tingħata d-deċiżjoni mill-Kummissjoni Ewropea dwar jekk kienx każ ta' state aid, is-Security of Supply Agreement (SSA) ma setax jiġi fis-seħħ.

Fl-analiżi tagħna konna ċari dwar jekk kienx tajjeb jew ħażin, però ż-żewġ issues huma differenti.

RYAN CALLUS: Id-domanda tiegħi mhijiex jekk kienx jikkonstitwixxi state aid jew le, imma jekk kellux…

IS-SUR CHARLES DEGUARA: Il-garanzija m'għandha x'taqsam xejn mad-diffikultajiet finanzjarji ta' Gasol.

RYAN CALLUS: Dwar dan ftehemna, però naqblu li kieku kien hemm konsorzju b'saħħtu dik it-talba ma kenitx issir?

IS-SUR KEITH MERCIECA: Mhux neċessarjament.

Naħseb li t-talba iktar ġiet preċipitata mill-fatt ta' kif kien se jiġi ffinanzjat il-proġett, u ċioè li kien se jiġi ffinanzjat on a non recourse basis, u l-fatt li semma s-Sur Deguara, jiġifieri li l-SSA kien għadu ma ġiex endorsed mill-Kummissjoni Ewropea.

IS-SUR CHARLES DEGUARA: Kieku ġie iffirmat l-SSA ma kienx ikun hemm bżonn garanzija.

IĊ-CHAIRPERSON: Meta tgħid Gasol kien il-lead partner x'tifhem biha eżatt?

IS-SUR KEITH MERCIECA: Waħda mir-rekwiżiti fl-RfP kienet li jiġi identifikat lead partner.

IS-SUR KEITH MERCIECA: Le, mhux neċessarjament.

GLENN BEDINGFIELD: X'kien ix-share capital tagħhom?

GLENN BEDINGFIELD: Bejn sitt kumpaniji.

Il-korsorzju kien magħmul minn sitta u kollha kellhom shares ugwali.

IĊ-CHAIRPERSON: Sur Mercieca, il-frażi "lead partner" mhux inti ħriġt biha.

Allura minn fejn irriżultatlek?

Fl-RfP hemm requirement li jiġi stabbilit lead partner.

IĊ-CHAIRPERSON: Ngħid sewwa li tliet xhur wara li ngħataw it-tender, dak li kellu jkun il-lead partner dabbar rasu?

IS-SUR KEITH MERCIECA: Hekk qed jirriżulta.

IĊ-CHAIRPERSON: Grazzi.

GLENN BEDINGFIELD: "Dabbar rasu" hija daqsxejn frażi...

IĊ-CHAIRPERSON: Biegħ l-ishma tiegħu lix-shareholders l-oħra.

Ħeles minn kollox.

RYAN CALLUS: Ma riedx ikollu x'jaqsam mal-proġett.

GLENN BEDINGFIELD: Dak qed tgħidu inti.

RYAN CALLUS: Kieku kellu, kien jibqa'.

X'taħseb?

GLENN BEDINGFIELD: Dik hija opinjoni tiegħek.

RYAN CALLUS: Dejjem opinjoni!

IĊ-CHAIRPERSON: Mhux hekk!

Hawn ħafna opinjonijiet!

Hawn xi ħadd li jrid jagħmel xi mistoqsijiet biex nagħlqu l-parentesi fuq ix-share transfer ta' Gasol?

IS-SUR KEITH MERCIECA: Nixtieq inżid fatt ieħor żgħir importanti.

Ftit jiem wara, fis-27 ta' Lulju 2015, ġie ffirmat ftehim ieħor, li jissejjaħ il-pre-financial closing share transfer agreement, li effettivament jagħlaq dik il-lakuna li kien hemm, dak il-forsi dubju żgħir li seta' kien hemm, dwar jekk din il-ħaġa setgħetx issir jew le.

F'dan il-pre-financial closing share transfer agreement kien hemm miktub kategorikament li dan ma setax isir iktar fix-shareholding tal-konsorzju...

IĊ-CHAIRPERSON: Mela l-ewwel ħallewha ssir, imbagħad jumejn wara… Jiġifieri fit-22 ta' Lulju 2015 sar it-trasferiment, imbagħad fis-27 ta' Lulju 2015 dawn ftehemu u qalu li issa daqshekk kummiedji minn dawn.

Hux hekk?

IS-SUR KEITH MERCIECA: Dak kien l-effett tiegħu; li ma setgħux isiru iktar trasferimenti ta' ishma.

ALEX MUSCAT: F'dak l-istadju kien hemm xi talbiet oħra minn bidders oħrajn biex ikun hemm tibdil fix-shareholders?

IĊ-CHAIRPERSON: F'dan l-istadju t-tender kien diġà ġie awarded.

ALEX MUSCAT: Jien qed nistaqsi jekk kienx hemm talbiet sabiex ikun hemm partners oħrajn, ġodda jew eżistenti diġà, biex joħorġu.

KAROL AQUILINA: X'kien il-valur tax-share transfer?

IS-SUR KEITH MERCIECA: Ma naħsibx li huwa ndikat.

In-numru ta' ishma kien indikat.

IĊ-CHAIRPERSON: Biex sar share transfer irid ikun sar evaluation of shares, tħallas il-boll u l-capital gains, u naħseb anke jkunu ġew in vigore il-preemption rights tal-memorandum tal-kumpanija, għax f'dan l-istadju hija kumpanija.

IS-SUR KEITH MERCIECA: Irrid nivverifika għax ma niftakarx bl-amment.

KAROL AQUILINA: Intom għandkom kopja tax-share transfer agreement?

IS-SUR CHARLES DEGUARA: Aħna m'għandniex imma nfittxuha.

KAROL AQUILINA: Aħna li rridu nkunu nafu huwa l-valur tax-shares li ġew trasferiti u l-konferma li tħallset it-taxxa; suppost ikun hemm it-timbru tal-awtoritajiet li jikkonferma dan.

IĊ-CHAIRPERSON: Jien qed nimmaġina li l-istatut ta' din il-kumpanija jirregola l-mod kif jiġu trasferiti x-shares.

F'dan il-każ – li mhuwiex stramb imma ma jiġrix ta' spiss – minflok l-ishma ġew trasferiti lil terzi persuni, jew lil xi ħadd mill-konsorzju, dawn inqassmu ugwalment bejn kulħadd.

Kważi kważi tibda tifhem kemm kienet miftehema minn qabel din il-biċċa xogħol.

GLENN BEDINGFIELD: Imma din opinjoni tiegħek, Sur President.

IĊ-CHAIRPERSON: Iva, hija opinjoni imma hija studjata.

Sur Mercieca, irriżultalkom kif sar dan id-distribution of shares bejn il-ħames shareholders l-oħra?

Ix-shareholders fil-konsorzju mhux kollha kienu ndaqs, però minkejja dan, qed nifhem, skont m'għedtilna inti, li l-ishma tal-Gasol tqassmu b'mod ugwali bejn kulħadd.

IĊ-CHAIRPERSON: Jiġifieri min kellu għaxra u min kellu 100 ħa l-istess mingħand il-Gasol.

IS-SUR KEITH MERCIECA: Din mhijiex xi ħaġa li tikkonċernana wisq, fis-sens li aħna nagħmlu audit ta' dak li jagħmel il-Gvern.

IĊ-CHAIRPERSON: Jekk ma dħaltux fiha ma ġara xejn.

IS-SUR KEITH MERCIECA: Jista' jkun li ma dħalniex fiha jew inkella kemm irrapurtajniha bħala...

GLENN BEDINGFIELD: Probabbilment hija pubblika fuq is-site ta' Malta Financial Services Authority (MFSA).

IĊ-CHAIRPERSON: Tal Malta Business Registy (MBR).

IS-SUR KEITH MERCIECA: Konna rajna dokumenti ta' dan it-tip, għax huma pubbliċi u aċċessajnihom, imma ma niftakarx bl-amment u allura ma nkunx nista' ngħidlek offhand.

Din mhijiex xi ħaġa li normalment niffukaw wisq fuqha għax mhijiex xi ħaġa tal-Gvern.

IĊ-CHAIRPERSON: Jiġifieri x-shares tqassmu b'mod ugwali minkejja li x-shareholders fil-kumpanija ma kellhomx l-istess ammont ta' ishma.

Mingħalija li hemm wieħed mix-shareholders li għandu biss xi 5%.

Qed ngħid sew?

GLENN BEDINGFIELD: Imma dak huwa ftehim ta' bejniethom, jiġifieri la l-Gvern u lanqas NAO ma jista' jindaħal fih.

IĊ-CHAIRPERSON: Imbagħad kulħadd jasal għall-konklużjonijiet tiegħu.

GLENN BEDINGFIELD: Imma inti qed tistaqsi lis-sinjur u hu qallek li m'għandux...

IĊ-CHAIRPERSON: Hawn aktar domandi dwar ix-share transfers?

L-Onor.

ALEX MUSCAT: Rajtu jekk il-ħruġ ta' din l-entità partikolari minn dan il-konsorzju kellux xi forma ta' impatt fuq l-eżekuzzjoni tal-proġett?

IS-SUR KEITH MERCIECA: Dik hija mistoqsija li mpossibbli nwieġbek għaliha għax ma nafx kif wieħed jista' jgħid li t-tluq tat-tali kellu effett dirett fuq l-execution.

Però żgur li l-eżekuzzjoni kellha l-problemi wkoll għax kien hemm delays.

IĊ-CHAIRPERSON: Ta' sentejn.

IS-SUR KEITH MERCIECA: Imma mpossibbli nirrispondik u ngħidlek li kien hemm "hekk" għax telaq "dan"!

ALEX MUSCAT: Il-kollegi tiegħi min-naħa tal-Oppożizzjoni staqsew jekk Gasol daħlitx f'dan il-konsorzju minħabba affarijiet partikolari li setgħet toffri hi li forsi ħaddieħor m'offriex.

Kull membru f'konsorzju partikolari ikollu l-qasam tiegħu, u għandi nifhem li Gasol ukoll kellha l-qasam tagħha.

In-nuqqas ta' Gasol kien an influencing factor meta ġew għall-eżekuzzjoni tal-proġett?

IS-SUR KEITH MERCIECA: Lanqas din ma nista' nirrispondik għaliha għax ma nista' nara ebda dokument jew xi ħaġa li tagħtini risposta għaliha.

Li nista' ngħid hu li wara li ġie għall-attenzjoni ta' Enemalta u tal-Gvern it-tluq ta' Gasol, they reconvened the evaluation committee biex jaraw jekk it-tluq ta' Gasol fil-verità kienx ikollu impatt fuq l-proċess ta' evalwazzjoni, u r-riżultat kien li ma kienx ikollu impatt.

Allura l-għażla tal-konsorzju ElectroGas baqa' validu.

Naf li m'iniex qed nirrispondik imma...

ALEX MUSCAT: Jien mort iktar 'il quddiem, però dan huwa dettall importanti.

Inti qed tgħid li f'kull każ Enemalta ddeċidiet li terġa' tlaqqa' l-kumitat ta' evalwazzjoni biex tara jekk dak il-bidder partikolari li tħalla joħroġ mill-konsorzju, Gasol, setax kellu eżitu differenti fl-għażla tal-preferred bidder, u rriżulta li mhux il-każ.

GLENN BEDINGFIELD: Dan il-kumitat iltaqa' qabel il-Gvern ta l-go ahead biex ikun hemm it-tqassim tax-shares, jew wara?

GLENN BEDINGFIELD: Jiġifieri Gasol mhux qabad u dabbar rasu, kif qal iċ-Chairman qabel, imma kien hemm l-evalwazzjoni, min kien qed jevalwa ra li mhux se jkun hemm impatt, u abbażi ta' dik l-evalwazzjoni ngħatat il-go ahead.

GLENN BEDINGFIELD: Jiġifieri mhux qabad u dabbar rasu.

KAROL AQUILINA: Għamel li kellu jagħmel biex idabbar rasu.

IĊ-CHAIRPERSON: Onor. Bedingfield, x'daħal jagħmel in the first place, biex wara tliet xhur dabbar rasu?

GLENN BEDINGFIELD: Għidli inti għax inti taf kollox!

KAROL AQUILINA: Mill-MBR qed nara li ferm qabel ma kien hemm ix-share transfer li ġie rreġistrat fit-28 ta' Lulju, kien hemm share transfer ieħor f'April 2015 bejn żewġ kumpaniji Ingliżi li mhumiex irreġistrati Malta, Gasol LNG Import Ltd. u Gasol Malta Ltd.

Dan irriżultalkom lilkom?

GLENN BEDINGFIELD: Mhijiex fil-mansjoni tal-NAO li tiskrutinja deals li jsiru bejn kumpaniji privati.

IS-SUR CHARLES DEGUARA: Din dħalna fiha għax kienet fit-terms of reference (ToR) tagħna.

GLENN BEDINGFIELD: L-Onor.

Aquilina qed jistaqsi fuq share transfer bejn żewġ kumpaniji li lanqas huma rreġistrati Malta!

IĊ-CHAIRPERSON: Il-mistoqsija tal-Onor.

Aquilina hija ġustifikata għax fit-ToR kien hemm riferenza speċifika biex l-Awditur Ġenerali jinvestiga x-share transfer ta' Gasol.

Probabbli din ix-share transfer saret wara li saret it-talba għax it-talba saret...

KAROL AQUILINA: Żgur li saret wara t-talba.

IĊ-CHAIRPERSON: L-Onor.

Ryan Callus xtaqt jagħmel xi domandi dwar xi wħud mid-dokumenti li nbagħtulna mill-NAO f'dawn l-aħħar jiem.

Fil-kas jistgħu jsiru dawn id-domandi u nieqfu hemmhekk għax sar il-ħin biex tibda s-seduta fil-Plenarja.

L-Onor.

RYAN CALLUS: Sur Mercieca, fl-aħħar laqgħa konna qegħdin nitkellmu dwar kif fir-rapport tagħkom ħareġ ċar li min ġie rrifjutat fl-ewwel fażi wara l-EoIC ngħatawlu raġunijiet għalfejn ġie mwaqqa' li fl-istess ħin, però, kienu eżistenti f'bids oħrajn li baqgħu għaddejjin.

Fl-analiżi li għamiltu intom, fid-dokument EGM2, qbadtu erba' bidders mill-EoIC u tajtuna numru ta' eżempji dwar kif kien hemm min kellu l-istess nuqqasijiet u min għadda u min weħel.

Dak diġà fih innifsu juri li kellna proċess ivvizzjat għax juri li ma kienx hemm ekwità, ma kienx hemm a level playing field, għall-bidders kollha, għax kieku kien hemm a level playing field, jekk jien ma lbistx ingravata llum u ħaddieħor li ma libishiex ukoll, jiġi trattat bħali u mhux jingħata trattament differenti, kif ġara f'dan il-każ.

Li xtaqt nitlob, f'isem l-Oppożizzjoni, huwa li tagħmlu l-istess paragun li għamiltu, però fejn jidħol ElectroGas, li huwa l-bidder li finalment intagħżel.

Jiġifieri jien qed nitlobkom tagħmlu eżerċizzju fuq in-nuqqasijiet li seta' kien hemm f'ElectroGas li minħabba fihom kien hemm oħrajn, li kellhom l-istess nuqqasijiet u waqgħu.

Intom qbadtu erba' bidders u wrejtu l-inkonsistenzi bejniethom, però dawk l-erba' bidders ma jinkludux lil ElectroGas.

Għalhekk jien nixtieq inkun naf x'kien il-każ f'ElectroGas ikkomparat mal-bidders l-oħra fuq l-istess binarju ta' żbilanċ fid-deċiżjonijiet.

IS-SUR KEITH MERCIECA: Jista' jkun li ma kienx hemm dik il-problema fil-konfront ta' ElectroGas.

Aħna m'għażilniex dawn l-erba' bidders b'mod random, imma għax ir-riferenza li ssir fil-paragrafu jagħmel aċċenn għalihom.

ElectroGas ma kienx imsemmi fl-istess kuntest, però nistgħu nagħmlu dan li qiegħed titlob inti; issir kolonna oħra.

RYAN CALLUS: Ir-risposta li tajtuni xorta juri ċertifikat ta' tmexxija għal kollox ħażina, għax il-fatt li għandna erba' bidders li ma ġewx trattati l-istess u li seta' wassal lil wieħed minnhom li kien ippreferut, diġà huwa żball f'dan il-proċess.

IS-SUR CHARLES DEGUARA: Naħseb li qiegħed tirriferi għall-EoIC.

Jien qed nistaqsi x'paragun jista' jsir, f'dak l-istadju, ma' ElectroGas.

IĊ-CHAIRPERSON: L-Onor.

GLENN BEDINGFIELD: Sur Mercieca, fit-tieni paġna tal-istess dokument, jiġifieri ta' EGM2, intom għamiltu tabella fejn qed jingħad li Med-Gas issottomettew 21 dokument minn 48 u ġew ineliġibbli; Vitol issottomettew 17-il dokument minn 48 u ġew eliġibbli; GasFin issottomettew 16-il dokument minn 48 u ġew ineliġibbli; u Shell issottomettew sebgħa dokumenti minn 48 u ġew eliġibbli.

Jien xtaqt inkun naf id-dokumenti li ma ssottomettewx x'kienu, u kemm kienu importanti.

Għax jista' jkun li wieħed ikun issottometta sebgħa biss imma jkunu l-iktar sebgħa importanti.

IS-SUR KEITH MERCIECA: Tista' tirrispondi parti mill-mistoqsija tiegħek billi tħares lejn Figure 2 fejn hemm immarkat liema dokumenti ssottomottew il-bidders.

Huwa diffiċli ngħidlek on the fly liema huma d-dokumenti importanti u liema mhumiex, però qed nassumi li peress li qegħdin fil-kriterji hawnhekk huma kollha importanti.

Huwa veru li wħud mid-dokumenti huma iktar importanti minn oħrajn, imma fil-każ ta' min issottometta sebgħa minn 48 huwa ftit diffiċli temmen li ma kienx hemm dokument wieħed importanti minn dawk li kienu neqsin.

Ma nafx jekk iniex nirrispondi l-mistoqsija tiegħek.

X'taħseb li kien il-livell ta' importanza ta' dan id-dokument fl-evalwazzjoni finali?

Għax mid-dokumenti li jkunu ntalbu, ikun hemm li huma importanti aktar minn oħrajn u jkun hemm dokumenti li ma jkunux daqshekk essenzjali għat-teħid tad-deċiżjoni finali.

IS-SUR KEITH MERCIECA: Din id-distinzjoni li qed tagħmel inti hija valida u tagħmel sens, però ma kienx evidenti fil-proċess ta' evalwazzjoni tal-EoIC, fis-sens ma kienx hemm li lil "dak" qed neskluduh minħabba "dan" id-dokument speċifiku, u lill-"ieħor" qed ngħadduh minkejja li ma tax "dan" id-dokument, għax "dan" id-dokument mhux importanti.

Huwa ftit diffiċli tagħmel sens mill-affarijiet f'din il-perspettiva.

IĊ-CHAIRPERSON: Nirringrazzjak.

L-NAO għaddewlna xi dokumenti li huma commercially sensitive, u rrikkmandaw li l-Kumitat juża' l-prudenza fil-pubblikazzjoni tagħhom.

Għaldaqstant naħseb li dawn id-dokumenti m'għandhomx jitilgħu fuq il-website tal-Parlament.

Nesiġi wkoll li mhux biss m'għandhomx jitilgħu fuq il-website tal-Parlament, imma li l-Membri ta' dan il-Kumitat jużaw id-diskrezzjoni u mhux ikunu huma li jagħtuhom lil xi ħadd, jew jippubblikawhom, jew jgħadduhom lil min għandhom jgħadduhom, kif ġieli sar.

IĊ-CHAIRPERSON: Nirringrazzjakom.

Il-Kumitat qiegħed jiġi aġġornat għal data li tiġi komunikata fi stadju ulterjuri.

Fl-3:50 p.m. il-Kumitat aġġorna.


KUMITAT PERMANENTI DWAR IL-KONTIJIET PUBBLIĊI

LAQGĦA NRU 73

L-Erbgħa, 13 ta' Jannar, 2021.

IlKumitat Permanenti dwar ilKontijiet Pubbliċi ltaqa' filParlament, ilBelt Valletta, fis-2:03 p.m.

L-Onor.

Beppe Fenech Adami, President tal-Kumitat, ippreseda.

PREŻENTI

L-Onor.

Clayton Bartolo (Ministru għat-Turiżmu u l-Protezzjoni tal-Konsumatur); l-Onor.

Alex Muscat (Segretarju Parlamentari għaċ-Ċittadinanza u l-Komunitajiet); l-Onor.

L-Iskrivana qalet it-talba.

Il-Minuti tal-Laqgħa Nru 72, li saret fid-9 ta' Diċembru 2020, ġew konfermati.

Bħala punt li joħroġ mill-Minuti l-Onor.

Bedingfield fakkar fil-committment li kien sar mill-Membri tan-naħa tal-Oppożizzjoni fil-Kumitat biex jippreżentaw il-lista tax-xhieda li kien beħsiebhom iressqu quddiem il-Kumitat.

Iċ-Chairman qal li malli tispiċċa l-general overview li kienet qed tingħata issir mill-Uffiċċju Nazzjonali tal-Verifika, l-Oppożizzjoni kienet se tkun f'pożizzjoni li tgħaddi l-lista tax-xhieda li kien beħsiebha ttella' jixhdu quddiem il-Kumitat.

Email datata 11 ta' Diċembru 2020, mibgħuta mill-Onor.

Karol Aquilina, b'talba lill-Awditur Ġenerali sabiex jipprovdi lill-Kumitat kopja tal-kuntratti kollha li l-Uffiċċju Nazzjonali tal-Verifika analizza bħala parti mill-investigazzjoni tiegħu li wasslet għar-rapport li qiegħed jiġi eżaminat mill-Kumitat, flimkien mar-risposta tal-Awditur Ġenerali għal din it-talba (Dok.

Email mibgħuta mill-Uffiċċju Nazzjonali tal-Verifika, datata 15 ta' Diċembru 2020, li tinkludi informazzjoni mitluba mill-Kumitat f'Laqgħa Nru 72 (Dok.

Email mibgħuta mill-Uffiċċju Nazzjonali tal-Verifika, datata 5 ta' Jannar 2021, b'informazzjoni mitluba mill-Kumitat f'Laqgħa Nru 72 (Dok.

Għar-rigward ta' Dok.

157 u Dok.

158 il-Kumitat qabel li, minħabba li kienu jinkludu informazzjoni kummerċjalment sensittiva, dawn ma kellhomx jittellgħu fuq il-website tal-Parlament.

Għar-rigward ta' Dok.

156, u ċioè l-kuntratti mitluba mill-Onor.

Aquilina, l-Awditur Ġenerali, meta mistoqsi dwarhom miċ-Chairman, qal li kienet minn dejjem il-prassi tal-Uffiċċju Nazzjonali tal-Verifika li ma jgħaddix lil terzi dokumenti li jkunu ngħatawlu fil-kors tal-awditu li jkun qed jagħmel, u ssuġġerixxa li ssir talba għalihom lill-Ministeru konċernat.

Għaldaqstant, l-Onor.

Karol Aquilina, f'isem il-Membri tal-Oppożizzjoni għamel din it-talba:

"Illi skont dak li ġie indikat waqt l-aħħar laqgħa ta' dan il-Kumitat, il-Ministeru responsabbli u Enemalta jintalbu jipprovdu lill-Membri ta' dan l-istess Kumitat kopja mhux iċċensurata tal-kuntratti kollha li l-Uffiċċju Nazzjonali tal-Verifika analiżża bħala parti mill-investigazzjoni tiegħu li wasslet għar-rapport intitolat "An Investigation of Matters Relating to the Contracts awarded to Electrogas Malta Ltd. by Enemalta Corporation".

Iċ-Chairman staqsa jekk kienx hemm qbil li l-Kumitat jitlob għal din l-informazzjoni, u peress li ma kienx hemm qbil, huwa għadda sabiex ipoġġi t-talba tal-Onor.

Aquilina għall-vot.

Il-Kumitat ivvota hekk:

L-Onor.

L-Onor.

It-talba m'għaddietx.

Wara li ttieħed il-vot, l-Onor.

Glenn Bedingfield ivverbaliżża l-motivazzjoni tal-vot tal-Membri tan-naħa tal-Gvern u qal li:

"Aħna, in-naħa tal-Gvern, qegħdin nivvutaw kontra l-proposta li għamel l-Onor.

Karol Aquilina għaliex għandna fiduċja assoluta fl-istituzzjoni tal-Uffiċċju tal-Awditur Ġenerali u bl-ebda mod ma rridu li nimminaw dik il-fiduċja, anke għaliex ma kellna ebda oġġezzjoni li l-Membri tal-Oppożizzjoni, u mhux dan il-Kumitat, jagħmlu t-talba tagħhom.".

L-Onor.

Aquilina, f'isem l-Oppożizzjoni, imbagħad għadda sabiex jirrileva li:

"Il-Membri tal-Gvern qegħdin joġġezzjonaw li jiġi pprovdut lil dan il-Kumitat il-kuntratti mhux iċċensurati dwar il-power station ta' ElectroGas, u dan biex l-istess kuntratti jinżammu sigrieti u l-Kumitat dwar il-Kontijiet Pubbliċi ma jkunx jista' iwettaq il-funzjonijiet tiegħu.

F'dan ir-rigward l-Oppożizzjoni tiddikjara li se tibqa' tinsisti li dawn il-kuntratti jiġu pprovduti lill-Kumitat mill-Gvern u minn dawk involuti fil-proġett ta' ElectroGas.

L-Oppożizzjoni tinnota wkoll li l-Membri tal-Gvern m'għandhomx fiduċja fl-Uffiċċju Nazzjonali tal-Verifika ġaladarba mhux lesti jinsistu li l-analiżi li għamel l-Uffiċċju Nazzjonali tal-Verifika tkun diskussa bl-iktar mod sħiħ minn dan il-Kumitat.".

KONTINWAZZJONI TAL-EŻAMI TAR-RAPPORT TAL-AWDITUR GENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

BY ENEMALTA CORPORATION" – PREŻENTAZZJONI ĠENERALI MILL-AWDITUR ĠENERALI DWAR IR-RAPPORT U L-KONKLUŻJONIJIET TIEGĦU (Dok.

154 u 154a)

Il-Kumitat irriżuma mid-9 ta' Diċembru 2020 id-diskussjoni dwar dan ir-rapport.

Iċ-Chairman stieden lill-Awditur Ġenerali u lill-uffiċjali li kienu qegħdin jakkumpanjawh sabiex jersqu madwar il-Mejda.

Is-Sur Charles Deguara, is-Sur Noel Camilleri, u s-Sur Keith Mercieca, Awditur Ġenerali, Deputat Awditur Ġenerali, u Assistent Awditur Ġenerali, ħadu posthom madwar il-Mejda.

Is-Sur Keith Mercieca kompla bl-ispjegazzjoni li kien beda fil-laqgħa preċedenti.

L-Uffiċċju Nazzjonali tal-Verifika kien mitlub sabiex, sal-laqgħa li jmiss, jipprovdi din l-informazzjoni:

Jekk fl-audit li għamlu rriżultax li l-formazzjoni tal-criteria u l-weighting tal-Expression of Interest and Capabilities ġew imfassla u ffinalizzati fil-Programme Sponsoring Group;

Il-valur tax-shares li ġew trasferiti f'Lulju 2015 u l-konferma li tħallset it-taxxa fuqhom; u

Comparative list ta' shortcomings li kien hemm fl-ewwel stadju tal-proċess, li wasslu lill-NAO jagħmel l-osservazzjoni li kien hemm "similar shortcomings", u li tinkludi lil ElectroGas.

Matul id-diskussjoni ġiet mitluba wkoll is-segwenti informazzjoni mingħand Enemalta:

Il-Minuti, mhux iċċensurati, li għalihom issir riferenza fid-dokument EGM5 mibgħut mill-Uffiċċju Nazzjonali tal-Verifika u li huwa mmarkat bħala Dok.

L-Evaluation reports, mhux iċċensurati, li hemm riferenza għalihom fid-dokument EGM4 mibgħut mill-Uffiċċju Nazzjonali tal-Verifika u li huwa mmarkat bħala Dok.

Id-diskussjoni dwar dan ir-rapport kienet interrotta u baqgħet aġġornata.

Fl-3:50 p.m. iċ-Chairman aġġorna l-Kumitat bl-istess aġenda għal data li kellha tiġi kkomunikata aktar 'il quddiem.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees kon


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

LAQGĦA 40

L-Erbgħa, 20 ta' Jannar 2021 fl-4:30 p.m.

L-Onor.

Silvio Parnis, President tal-Kumitat Permanenti dwar l-Affarijiet Soċjali javża li l-Kumitat se jiltaqa' nhar l-Erbgħa, 20 ta' Jannar, 2021 fl-4.30 p.m. fil-Kamra tal-Kumitati, fil-Parlament b'din l-aġenda:-

Diskussjoni mal-NGO Happy Parenting Malta – For Happier Children;

Affarijiet Oħra.

Proceedings, agenda, minutes and transcripts of the parliamentary committees soc


LAQGĦA NRU 40

L-Erbgħa, 20 ta' Jannar 2021

Il-Kumitat Permanenti dwar l-Affarijiet Soċjali ltaqa' fil-Parlament, fil-4:47 p.m.

L-Onor.

Silvio Parnis, President tal-Kumitat Permanenti dwar l-Affarijiet Soċjali ppresieda.

PREŻENTI: L-Onor.

Rosianne Cutajar, Segretarju Parlamentari għad-Drittijiet Ċivili u r-Riformi u l-Onor.

Dr Elaine Burmingham, Research Analyst mal-Kumitat Permanenti dwar l-Affarijiet Soċjali kienet preżenti għal-laqgħa.

Il-President tal-Kamra qal it-talba.

Il-Minuti tal-Laqgħa Nru 39 li saret nhar il-Ħamis, 10 ta' Diċembru 2020 ġew ikkonfermati.

DISKUSSJONI MAL-NGO HAPPY PARENTING MALTA – FOR HAPPIER CHILDREN

Għal din il-laqgħa kienu mistiedna s-Sinjura Mary Gauci, Dr Ivan Sammut, is-Sinjura Mary Gauci u s-Sinjur Karl Wright rappreżentanti tal-NGO Happy Parenting Malta – For Happier Children.

Is-Sinjura Mary Gauci, President tal-NGO, ressqet lill-Kumitat żewġ powerpoint presentations intitolati;

Dok 62 L-Aħħar żviluppi ta' parental alienation f'Malta u proposti għal diskussjoni dwar tibdil fil-liġi u titjib fil-proċedura tal-Qorti tal-Familja;

Wara li ġew imressqa l-powerpoint presentations il-Membri preżenti ressqu diversi mistoqsijiet lill-mistiedna.

AFFARIJIET OĦRA

L-Onor.

David Agius, f'isem l-Oppożizzjoni, talab lill-Kumitat sabiex tiġi diskussa l-Politika Nazzjonali dwar id-Droga.

Fis-5.50 p.m. id-diskussjoni fuq is-suġġett ġiet fi tmiemha u l-Kumitat aġġorna għal data u b'aġenda li jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT

L-Onor.